08 август 2020, Тошкент вақти: 10:35\nЗарафшонлик Бобонорова Дилрабо 3 июль куни унда коронавирус аниқланганини айтади.\nКоронавирус инфекциясини юқтирган зарафшонлик 33 ёшли Дилрабо Бобонорова шифохонага мурожаат қилгани, лекин қабул қилишмаётганини айтди.\nБобонорованинг Озодликка айтишича, Санитария-эпидемиологик осойишталик агентлигининг Зарафшон тумани мутахассислари унда коронавирус борлигини аниқлашган, олинган анализ натижалари позитив чиққани ҳақида 3 июль куни унга маълум қилишган.\nНавоий кон металлургия комбинатининг Зарафшон марказий кон бошқармаси технологи бўлган Бобонорова ўзида касалликнинг илк белгилари пайдо бўлганида шифокорлар унга шамоллаш ташхисини қўйишгани, оқибатда касалликни ўғлига ҳам юқтирганини айтади.\n- Сешанба куни ишда мазам бўлмай қолди. Уйга жавоб беришди. Зарафшондаги марказий кон бошқармасига қарашли поликлиникага бордим. У ерда шамоллаш, деб уйга қўйиб юборишди. Сенда шамоллаш, грипп, уч кунда тузаласан деди. Чоршанба куни коронавирус бўлса керак, деб ўйлаб ўзим анализ топширдим. Кеча коронавирусга позитив деб айтишди. Ўғлимда ҳам позитив чиқди. Аҳволим кундан кун ёмонлашяпти, ўғлимни ҳам аҳволи оғирлашяпти. Зарафшон Тиббиёт бирлашмасига бордик, касалга тўлиб кетган. Элликта одам навбатда турибди. Ҳаммасида иситма, йўтал. Ҳеч ким ҳолимиздан хабар ҳам олмайди, - дейди Бобонорова.\nБобонорова ўзи ишлайдиган корхонада касалликни ҳамкасблари ҳам юқтирган бўлишини тахмин қилади.\n- Ишга ҳар куни автобусда эллик киши бирга борамиз, бирга келамиз. 40 минутлик йўл. Мен уч юз одам билан бир жойда ишлайман. Комбинатда бошқаларга ҳам юққан бўлиши мумкин, - дейди Бобонорова.\nШаҳардаги санитария-эпидемиологик хизматларидан бирининг ўзини таништирмаган ходимидан олинган маълумотга кўра, ҳозир барча ресурслар касаллик аломатлари кучли кўринган ва вирусни юқтириб олиш эҳтимоли катта бўлганларга қаратилган.


ИнтерФУТБОЛ :: Антиқа айблов ёҳуд «Бенфика» жоду ёрдамида ғалаба қозонётган экан\nАнтиқа айблов ёҳуд «Бенфика» жоду ёрдамида ғалаба қозонётган экан\n«Порту» ашаддий рақиби - «Бенфика»ни сеҳр-жоду ишлаганликда айбламоқда. Нима, нима? Эмишки, лиссабонликлар жоду ёрдамида ғалаба қозонишаётган экан.\nВоажаб, бу қанақаси? Ҳа, 27 июнь куни «Порту» ва «Бенфика» ўртасидаги қарама-қаршилик янги даражага чиқди: биринчиси иккинчисини камида охирги икки мавсум мобайнида афсунгар хизматидан фойдаланганганликда айблади.\nБу айблов жиддий характерга эга. Зеро, у қандайдир эҳтиросли мухлис эмас, балки «Порту»нинг жамоатчилик билан алоқалар бўлими директори Франсишк Маркеш оғзидан чиқди, боз устига, клуб телеканалининг тўғридан-тўғри узатилган кўрсатуви чоғи.\nПортуликлар далил сифатида «Бенфика» президенти Луиш Филипе Виейра ва Гвинея-бисаулик афсунгар Арманду Наги ўртасидаги ёзишмалар мазмунини тақдим этишди.\nАниқланишича, Наги афсунгарлик қилиш баробарида халқ полицияси комиссари сифатида ишлайди. Маркешнинг якуний гаплари қуйидагича бўлди: «Очиғи, ҳаммаси шу даражага боришини ўйлаган эмасдим. Аммо бугун бемалол айтаманки, гап Португалия футболи тарихидаги энг катта можаро ҳақида кетяпти.\nЭнг қизиғи ҳали олдинда». Қўшимча қилиш жоиз, айни пайт португал футболида антикоррупцион тергов давом этяпти. Шу вақтда ақлга сиғмас айбловнинг янграши худдики оловга мой қуйгандек бўлди. Кўринишидан, «Бенфика»нинг кетма-кет 4-марта чемпионлик рутбасига эришгани икки клуб ўртасидаги душманликни янада қувватлантирди, шекилли.\n«Бенфика» афсунгарга 100 минглаб евро тўлаган,- дейди Маркеш. - Хусусан, мавсум-2015|2016даги чемпионлик учун сеҳргар ҳисоб рақамига 75 минг евро ўтказиб берилган. Бу «Бенфика» футболчилари, мураббийлари ва раҳбарлари меҳнатини шубҳа остида қолдиради». Маркешнинг айтишича, афсунгар «Бенфика»ни қаторасига 4-чемпионлик унвони «ишдан бўйин товлаш» туфайли хавф остида қолиши ҳақида огоҳлантирган. Наги шунинг баробарида агар гонорари миқдорини оширсалар, барчасини тўғрилаши мумкинлигини таъкидлаган эмиш.\nНаги томонидан «Бенфика» президентига юборилган мактуб мазмуни: «Бенфика» ҳамкори сифатида ишдан бўйин товлаш ҳолати вужудга келаётганига эътибор қаратишни сўрайман. Зеро, бу клубнинг кетма-кет 4-марта чемпион бўлиши эҳтимолини хавф остида қолдиради. Мавсум-2015|2016да Руи Гомеш да Силва воситачилигида ўзаро келишувга эришганимиз натижасида олтин медаль ютдик. Мендаги маълумотларга кўра, кўрсатилган хизматдан хурсандсиз ва шартнома муддатини узайтиришни истайсиз. Бироқ жаноб Руи Гомеш да Силва «Бенфика» бошқарув кенгаши таркибидан чиқарилгач, биз билан ҳамкорлик қилишни тўхтатди. Қолаверса, ҳалигача янги шартнома тузилмади. Шунга қарамай, ишлашда давом этдик ва фақат «Морейренше» ва «Сетубал» билан ўйинлар олдидан тўхтадик.\nНатижада клуб мағлубиятларни тан олди(«Бенфика» январь ойи охирида 2 марта енгилди). Шунинг учун янги воситачи тайинлашингизни сўраймиз. У максимал даражада махфий бўлиши шарт, шундай тақдирдагина ҳамкорликни давом эттириб, «Бенфика»нинг қаторасига 4-марта чемпионликка эришиши, Португалия кубогини ютиши ва ЧЛда имкон қадар узоқроқ боришига кўмаклашишимиз мумкин. Умуман, биз билан ишласангиз, клубнинг барча ишлари жойида бўлишини кафолатлаймиз. Жаноб президент, бизга ишонинг, Руи Гомеш да Силва «Бенфика»га бахтсизлик тиламайди, балки совринлар ютишига ёрдам беришни истайди. Ўйлайманки, бунга етарлича далиллар ҳам келтирдик».\nЯна бир тахминга кўра, клубдан ҳайдалган Гомеш да Силва Гвинея-бисаулик афсунгарнинг ҳисоб рақамини «ёпиб» қўйган ва у клубдан ҳақ ололмаган. «У (сеҳргар-полициячи Арманду Наги) 13 февраль куни Луиш Филипе Виейрага мактуб йўллаб, ЧЛ доирасида Дортмунд «Боруссия»сига қарши кечадиган ўйингача шартнома тузишни илтимос қилган,-дейди Маркеш. - Виейра бунга ижобий жавоб берган.\nКейинги куни Виейра почтасига янги хат келган ва унда хизмат ҳақи миқдори ҳам маълум қилинган». Айтишларича, 14 февралдаёқ келишув остига имзо қўйилган ва «Бенфика» ўз майдонида «Боруссия»ни енгди - 1:0. 8 март куни эса кутилмаган воқелик кузатилди - «Бенфика» Дортмундда бутунлай тор-мор бўлиб (0:4), ЧЛдан чиқиб кетди. Натижада «Бенфика» президенти дарҳол афсунгарга ўта қисқа хат ёзган: «Бу қанақа жиннилик?!» Наги эса ўзини оқлашга уринган: «Айни ўша вақт Гвинея-Бисауда эмасдим.\nАфсуски, ўрнимда ишлаган киши топшириқларимни вақтида бажаролмабди. Мастер Лиссабон билан алоқа ўрнатди, бироқ бу вақтда кеч бўлганди...». Маркеш сирли «Мастер» кимлигини ҳам аниқлабди - Нагининг укаси. Сеҳргар ўз мактуби охирида Дортмунддаги мағлубият учун узр сўраган: «Энди бор эътиборимизни клубга керакли совринлар - чемпионлик ва Португалия кубогига қаратамиз.\nУмид қиламанки, бизни тушунасиз, бунақаси бошқа такрорланмайди». Диққатга сазовор томони, Франсишк Маркеш айблови барча ОАВда овоза бўлгач, Арманду Наги «Бенфика» президенти билан чиндан ҳам ёзишиб турганини тан олди. Бироқ қўшимча қилишни ҳам унутмади: «У афсунга сира ишонмади ва мен билан шартнома тузгани йўқ».\nТабиийки, «Бенфика» президенти Луиш Филипе Виейра ҳам бунга ўз муносабатини билдирди: «Ҳа, охирги кунларда атрофимизда шубҳали муҳитни юзага келтиришди. Ишонтириб айтаманки, клубимиз қонунга зид ҳеч қандай ҳаракатга қўл урмайди. Вақт ўтиши билан ҳамма буни теран тушунади. Спортча муваффақиятларимиз, молиявий барқарор ҳолатимиз ва ишларни тартибли йўлга қўйганимиз рақибларимизга ноқулайликлар туғдирмоқда, шекилли. Ҳозир бор эътиборимиз янги мавсум тайёргарлигига қаратилган. Зеро, кетма-кет 5-марта чемпион бўлишни истаймиз. Истасангиз, жамоамизнинг зафарли юриши сирини бемалол ошкор этишим мумкин - асосий сеҳргаримиз мураббий Руи Виториядир».\nПортугалиялик журналистлар эса «Бенфика»нинг мавсум-2015|2016да дарҳақиқат, афсунгар хизматига эҳтиёж сезганини тасдиқлайдиган бирор далил тополмадилар. Умуман олганда, Португалия футболида африкаликлар кўп ва сеҳр-жоду хусусидаги гаплар билан бировни ҳайратга солиш қийин. Қолаверса, мамлакатда «Бенфика»нинг муваффақиятларини асосан клубда ёш иқтидорларни кашф этиш тизими яхши йўлга қўйилгани билан боғлашади. Яъни сеҳр-жодуга қаратилган турли маросим ва ҳаракатларни тан олишмайди. Шундай бўлсада, ҳамма «Порту» даъвоси нималарга олиб келишига қаттиқ қизиқмоқда.\nГвинея-бисаулик афсунгарнинг хизмат тарифи\n5 000 евро - суперкубокдаги ғалаба учун\n100 000 евро - чемпионатдаги ғалаба учун\n10 000 евро - ЧЛ гуруҳ босқичидаги 1та ғалаба учун\n30 000 евро - ЧЛ «плей-офф» раундидаги 1та ғалаба учун\n1 000 евро - Португалия кубоги ва Лига кубогидаги 1та ғалаба учун\n5 000 евро - Португалия кубоги ва Лига кубоги финалидаги ғалаба учун


Шанба, 07 Ноябр 2015 20:46\tхарф ўлчами\nЯнги ўқув йили бошланди. Олтинчи синф раҳбари собиқ бешинчи синф ўқувчилари олдида турар эди. У барча ўқувчиларга бир қатор нигоҳ ташлаб туриб: «Мен ҳаммаларингизни яхши кўраман. Сизларни қайта кўриб турганимдан жуда ҳам хурсандман», деди. Бироқ, унинг бу гапи ёлғон эди, чунки у олдинги парталарнинг бирида ўтирган бир болани унча суймас эди. Ўқитувчи бу синфга ўзи ўтган йилдан раҳбар бўлгани учун у болани таниганига бир йил бўлган. Ўшанда у бу ўқувчининг бошқа болалар билан ҳеч ҳам ўйнаслигини, доим кир кийимда юришини ва ҳеч ювинмаганидан ундан сассиқ ҳид анқиб туришини сезган эди. Ўқитувчининг бу ўқувчига бўлган муносабати борган сари ёмонлашиб борарди, ҳатто унинг ёзма ишларини кўрмасданоқ, битиклари устидан қизил қалам юргизиб, бир баҳо қўйиб ташлагиси келарди.Бир куни мактаб раҳбарияти барча ўқувчиларнинг мактабга киргандан бери ҳозирга қадар тўпланган тавсифномаларини таҳлил қилиб кўриш ҳақида топшириқ берди. Ўқитувчи одатда ўзига ёқмаган ўқувчларнинг маълумотномасини ҳужжат тўпламининг охирига қўярди. Ниҳоят, мазкур боланинг тавфсифномасига ҳам етиб келди ва уни истар-истамас ўқишни бошладию, ҳайратдан қотиб қолди.Биринчи синфда ўқитган ўқитувчиси: «Бу ёрқин бола, кулгусидан нур таралади. Уй вазифаларини вақтида аъло даражада бажаради. Тоза ва озода, хулқи ҳам намунали». Иккинчи синф ўқитувчиси эса у ҳақида: «Бу ажойиб бола, дўстлари уни юқори баҳолайди, бироқ унинг оиласида муаммоси бор: онаси давоси йўқ касал билан касалланган», деб ёзганди. Учинчи синф ўқитувчиси: «Онасининг ўлими унга қаттиқ таъсир қилди. У бор кучи билан ҳаракат қиляпти, бироқ отаси унга бефарқ. Агар бирор чора қилинмаса, оилавий муаммолари унинг ўқишига таъсир қилиши мумкин». Тўртинчи синф ўқитувчиси: «Ўқишга қизиқиши йўқ, дўстлари ҳам деярли йўқ, дарсда кўпинча ухлаб қолади», деб ёзибди.Ўқитувчи тавсифномани ўқиб чиққар экан, ўз қилмишидан уялиб кетди. Байрам куни ўқувчилар унга совғалар олиб келганида у ўзини яна ҳам ёмон кўриб кетди. Ўзи ёқтирмай, ҳадеб камситиб юрган ҳалиги ўқувчиси дағал жигарранг қоғозга ўралган совға келтирган эди. Ўрамини очишганда бириккита кўзи тўкилиб тушган нимдош билакузук билан шиша идишнинг ярмига ҳам етмайдиган атирни кўриб баъзи болалар бехос кулиб юборди. Шу пайт ўқитувчи ҳушёрлик қилиб: «Жуда ҳам гўзал билакузук экана!» дейиш билан кулгини кесиб қўйди ва атир қўйилган шишачанинг қопқоғини очиб, билакларига суртди.Ўша куни «ёқимсиз» бола дарсдан кейин қолиб, кўзлари чақнаганча ўқитувчисининг олдига келдида: «Бугун ҳидингиз онамнинг ҳидига ўхшаб қолибдиа?» деди. Бу гапни эшитган ўқитувчи болани кузатгунча ўзини аранг ушлаб турдию, у хонани тарк этиши билан бўкириб йиғлаб юборди.Шу кундан бошлаб ўқитувчи болаларга нафақат адабиёт, она тили ва математикани, балки эзгулик, меҳр-оқибат ва раҳму шавфқатни ҳам ўргата бошлади. Орадан бироз вақт ўтиб, ўқувчимиз мўътадил ҳаётга қайта бошлади. Ўқув йили ниҳоясига бориб, у энг аълочи ўқувчиларнинг бирига айланди.Ўқитувчи ҳар доимгидек, барча ўқувчиларни бирдек яхши кўришини айтсада, энди у фақат ҳалиги ёмон кўрган ўқувчисини яхши кўрар ва қадрлар эди.Бир йилдан сўнг ўқитувчи бошқа болаларга дарс беришни бошлади. Бир куни кутилмаганда унинг қўлига бир мактуб келиб тушди. У ўша собиқ ўқувчисидан келган эди. Мактубда «Сиз ҳаётимдаги энг яхши ўқитувчим бўлдингиз», деган гап катта ҳарфларда ёзилган эди.Орадан яна беш йил ўтиб, ўқитувчи собиқ ўқувчисидан яна бир мактуб олди. Унда ўқувчиси коллежни тугатгани ва баллар бўйича коллежда энг аълочи ўқувчилар ичида учинчи ўринни эгаллагани ва ҳалигача ўша мактабдаги ўқитувчисини энг зўр ўқитувчи деб билиши ёзган эди. Яна тўрт йил ўтди. Ўқитувчи бу галги мактубда: «Қийинчиликларга қарамай, университетни аъло баҳолар билан битириш арафасидаман... Сиз ҳаётимдаги энг яхши ўқитувимсиз» деган сўзларни ўқиди. Тўрт йилдан сўнг яна бир хат келди. Бу сафар ўқувчи университетни тугатганидан сўнг билимларини ошириш учун яна ўқишни давом эттираётгани ҳақида ёзган эди. Хатнинг сўнгида ўқувчининг исми шарифи олдида «Доктор» деган сўз ҳам турарди. Олдинги мактублар каби бу хатда ҳам муаллиф мактаб давридан бери қанчаданқанча каттакичик, турлитуман ўқитувчилардан таълим олган бўлишига қарамай, «Сиз энг яхши ўқитувчимсиз», деб ёзишни унутмаган эди.Кейинги мактубларнинг бирида у отаси икки йил олдин вафот этгани, яқинда уйланмоқчи эканини айтиб, ўқитувчидан одатда куёвнинг онаси ўтирадиган жойда ўтириб, дуо қилиб беришини илтимос қилди. Ўқитувчи таклифни қабул қилди. Тўй куни ўқитувчи ҳалиги бир-иккита кўзи тушиб қолган билакузукни тақиб, марҳума она фойдаланган ва уни эслатадиган атирни сепиб келди. Ўқувчи муҳтарама муаллимаси билан кўришар экан, ўзи учун азиз бўлган хуш ифорни туйиб, тўлқинланиб кетди ва: «Менга ишонганингиз учун ташаккур. Эътибор топиб, керакли инсон бўлишга ҳамда ўз кучимга ишонишга ва яхши билан ёмонни ажратишга ўргатганингиз учун cизга минг раҳмат», деди.Ўқитувчи эса кўзларида ёш билан шундай деди: «Адашдинг, болам. Аслида буларнинг ҳаммасини сен менга ўргатдинг. Мен сени танимасимдан олдин қандай дарс бериш кераклигини билмас эдим. Раҳмат сенга, азизим...»\nИжтимоий тармоқларданАбу Муслим таржимаси\t« Янги 1437 ҳижрий йил бошланди\tДунёда исломофобиянинг ғалати кўринишлари кузатилмоқда »


Пентагон: АҚШ Россиянинг ўз душманига айланишини истамайди\n05:24 / 02.09.2015\nАҚШ Россиянинг ўз душманига айланишини истамайди, бироқ Москванинг хатти-ҳаракатлари туфайли ўзининг Европадаги иттифоқдошлари хавфсизлигини таъминлаш учун ҳарбий характердаги чораларни кўришга мажбур бўлмоқда, деб айтди Балтиморда АҚШ мудофаа вазири Эштон Картер “Америка легиони” ташкилоти фахрийлари олдидаги нутқида.\n“Биз Европадаги иттифоқдошларимизни Россияни кучли ва мувозанатлашган ёндошув ёрдамида тўхтатиб ва халқаро хавфсизликнинг асоси бўлиб қоладиган бизнинг иттифоқ – НАТОни мустаҳкамлаб, янги ўйин қоидаларига амал қилиб қўллаб-қувватламоқдамиз. Биз Россияни душманимизга айлантиришга интилмаймиз. бироқ ҳеч ким шубҳа қилиши керак эмас: балки Владимир Путин Россияда вақтни орқага қайтармоқчидир, бироқ у Европада вақтни орқага қайтара олмайди. Биз ўз иттифоқдошларимизни, бизнинг ёруғ келажагимизни ҳимоя қиламиз”, деб таъкидлаб ўтди Картер.\nКартер АҚШ миллий хавфсизлигига бошқа таҳдидлар ҳақида гапира туриб, Хитойнинг Жанубий Хитой денгизидаги хатти-ҳаракатлари, Яқин Шарқдаги вазият ва “ИШИД” террорчилик гуруҳини айтиб ўтди.


12 июнь, 2018, 20:25 757\nSquawka тахмини: “Челси”\n“Стэмфорд Бридж”даги кўплаб мухлислар Тибо Куртуанинг нотекис ўйинидан хафсаласи пир бўлмоқда. Амалдаги шартномани узайтиришда пайдо бўлаётган муаммолар сабабли бельгиялик посбон ёзда лондонликлар сафини тарк этиши мумкин.\nУ 15 гол ўтказиб юборди, бу билан Эдерсон ва Давид Де Хеадан ортда қолмоқда. Чемпионлар Лигасида “Барселона”га қарши муҳим учрашувда йўл қўйган хатоси туфайли Куртуа жамоани тарк этиши ҳам мумкин.\nАгарда “Реал” Куртуани Мадридга қайтариш ҳаракатига тушса, “Челси” унинг ўрнига дарҳол Алиссонни олиб келса бўлади.\nБразилиялик дарвозабон Англияда ўйнаб кета олади, аммо барчасини унинг Жаҳон Чемпионатида кўрсатадиган ўйинлари ҳал қилади.


Шеробод туманидаги Сурхон давлат қўриқхонаси ўсимликлар дунёсидан. фото лавҳалар\nҲокимлик янгиликлари / 2022-04-25\nГиннеснинг рекордлар китобидан жой олган Термизий аллома ҳақида биласизми?\nБуюк муҳаддис Абу Исо Муҳаммад Термизий ҳозирги Шеробод туманидаги Буғ қишлоғида милодий 824 йилда дунёга келган. Ул зот ўндан ортиқ асарлар яратган. Улар орасида энг машҳури “Сунани Термизий” (“Саҳиҳи Термизий”) китобидир. Бу Ислом оламида олти энг машҳур ҳадис тўпламлари орасида тартиби энг ихчам, такрори энг оз асардир.\nШерободнинг сўлим табиати\nШеробод туманидаги Кўҳитанг тоғ ёнбағрида жойлашган Сурхон давлат қўриқхонаси Вандоб бўлими 1986 йилда ташкил қилинган бўлиб, айни вақтда бу ерда Ўзбекистон Республикасининг Қизил китобига киритилган 26 турдаги судралиб юрувчилар, 18 турдаги ноёб ҳайвонлар ва 136 турдаги қушлар учрайди.\nХалқ депутатлари Шеробод тумани Кенгашининг навбатдаги сессияси ўтказилди.\nСессияда халқ депутатлари туман Кенгаши депутатлари, сектор раҳбарлари, кун тартибидаги масалаларга алоқадор бўлим ва ташкилот раҳбарлари қатнашдилар.\nМамлакат фуқаролари тўғрисидаги маълумотлар қандай давлат миллий статистикасининг муҳим қисми саналади. Бундай маълумотлар маълум вақт оралиғида аҳолини рўйхатга олиш тадбирлари орқали тўпланади. Улар нафақат республика, балки Ер юзи аҳолисининг сони, ижтимоий ҳолати, даромадлари каби бир қанча муҳим ахборотларни ҳисоблаб боришга хизмат қилади.


BBC Uzbek - O'zbekiston - Артур Таймазов 'Эл-юрт ҳурмати' ордени билан тақдирланади\nАртур Таймазов 'Эл-юрт ҳурмати' ордени билан тақдирланади\nСўнгги янгиланиш 14 август 2012 - 14:52 GMT\nДонгдор курашчи Лондон Олимпиада Ўйинларида эришган оламшумул ютуғи учун 150.000 АҚШ доллари билан бирга "Эл-юрт ҳурмати" ордени ҳам оладиган бўлди\nЎзбекистон Президенти Ислом Каримов Лондон Олимпиада Ўйинларида эришган ютуғи учун донгдор курашчи Артур Таймазовни "Эл-юрт ҳурмати" ордени билан тақдирлашга қарор қилди.\nАртур Таймазов Ўйинларда Ўзбекистон ҳисобидаги ягона олтин медални қўлга киритган ва кетма-кет уч Олимпиада Ўйинларининг чемпионига айланганди.\nЎйинларнинг қолган уч бронза медали совриндорлари ҳам фахрий унвонлар оладиган бўлишди.\nБугун чоп этилган фармондан аён бўлишича, тўрттовлон Лондон Ёзги Олимпиада Ўйинларида эришган юксак натижалари ва халқаро саҳнада Ўзбекистон обрўсини юксалтиришга қўшган катта ҳиссалари учун бу каби шарафга нойил деб топилишган.\nАртур Таймазов Ўзбекистоннинг энг олий мукофотларидан бирига лойиқ деб кўрилган пайтда, таниқли дзюдочи Ришод Собиров ва эркин курашчиси Сослан Тигиевлар "Ўзбекистон ифтихори" нишони билан тақдирланадиган бўлди.\nЛондон Олимпиада Ўйинларининг яна бир бронза медали соҳиби Аббос Атоевга "Ўзбекистонда хизмат кўрсатган спортчи" мақоми берилади.\nАббос Ўйинларнинг чорак финалига чиқишга муваффақ бўлган беш ўзбекистонлик боксчи орасидан якка ўзи ярим финалга йўлланма олган ва ҳал қилувчи жангида япониялик рақибига бой бериб қўйганди.\nИкки карра жаҳон чемпиони Аббос Атоев бундан аввал катта спортда эришган ютуқлари учун "Эл-юрт ҳурмати" ордени билан тақдирланган.\nАббос Атоев Ўзбекистонда "Йилнинг спортчиси", деб ҳам тан олинган.\nЎйинларда элликдан ортиқ спортчиси билан иштирок этган Ўзбекистон Олимпия терма жамоаси Лондон Олимпиадасини бир олтин ва уч бронза медали билан якунлаганди.\nЎзбекистон сўнгги Пекин Олимпиада Ўйинларида бундан яхши натижа кўрсатган ва қўшимча иккита кумуш медали ҳам олганди.\nЎзбекистонлик спортчилар Лондон Олимпиадасида дзюдо ва бокс беллашувларида совринли ўринларга умид қилишганди.\nБунга уларнинг сафларида бир неча карра жаҳон ва қитъа чемпионлари бўлгани ҳам жиддий асос берганди.\nАммо ҳар икки спорт турида Ришод Собиров ва Аббос Атоевдан ташқари аксарият спортчилар Ўйинларни тўртинчи ва бешинчи ўринлар билан якунлашди.\nАйни ўринда шуни ҳам таъкидлаб ўтиш жоизки, Лондон Олимпиадасида икки юздан ортиқ давлатдан ўн мингдан зиёд спортчи беш мингга яқин медал учун кураш олиб боришганди.\nАммо Ўзбекистон Ўйинларда қўлга киритган натижалари бўйича Марказий Осиё давлатлари орасида иккинчи ўринни эгаллади.\nАгар Қозоғистон назарда тутилмаса, Тожикистон битта бронза медали билан кифояланди.\nҚирғизистон ва нефту газга бой Туркманистон эса, умуман совринсиз Лондон Олимпиадасидаги иштирокларига якун ясашди.\nЎзбекистон Президенти Ўйинларнинг олтин медали соҳибига 150.000, кумуш медали совриндорига 75.000 ва бронза медали эгасига 50.000 АҚШ доллари миқдорида мукофот пули ваъда қилган.\nЎзбекистонлик олимпиячиларнинг эртага Тошкентга етиб боришлари кутилмоқда.\nАртур Таймазов: ‘Мен ўз ғалабамни бутун Ўзбек халқига бахшида этаман...’\nЛондон 2012: Ўзбекистон ҳисобида илк олтин медал\nЛондон 2012: Артур Таймазовни афсонага айлантирган онлар


Мусулмонлар дунёга тақдим қилган ихтиролар: механик таҳорат олиш қурилмаси – oliymahad.uz\nМусулмонлар дунёга тақдим қилган ихтиролар: механик таҳорат олиш қурилмаси\nЖазарий – етук механик ва муҳандис. ХIII аср бошида “ал-Жомеъ байнал илми вал амалин нафеъ фий саноатил ҳийал” (Механика саноатида назарий ва амалий билимлар жамланмаси) номли китоб ёзди. Олимнинг бу китоби ҳандаса (геометрия)га оид кейинги ихтироларнинг муҳим манбаига айланди. Унда илк механикага оид кашфиётлар келтирилган бўлиб, уларнинг орасида Жазарий тамонидан қурилган биринчи механик таҳорат олиш қурилмалари ҳам мавжуд. Бу қурилма товус шаклида бўлиб, меҳмон келганда унинг олдига қўйилган. Товусниг боши босилганда таҳорат олишга етарли даражада саккиз маротаба сув қуйилган. Бу услуб айни пайтда сувни сақлаш билан бирга уни тежаган.\n4-курс талабаси Халилуллоҳ Юсуф таржимаси\n248910cookie-checkМусулмонлар дунёга тақдим қилган ихтиролар: механик таҳорат олиш қурилмасиno\nОлдингиЎзбекистоннинг замонавий ислом оламидаги ўрниКейингиҚуръони карим ҳақида эътиқодимиз


Бугун АҚШ президентининг рафиқаси Лаура Буш Ироққа оид келишмовчиликлар оқибатида Қўшма Штатларга нисбатан пайдо бўлган салбий муносабатларни юмшатиш мақсадида 4 кунлик Европа сафарини бошлайди.\nЛаура Буш Қўшма Штатлар БМТнинг Маориф, Фан ва Маданият масалалари бўйича ташкилоти ЮНЕСКОга қайта қўшилиши муносабати билан Парижда ўтказиладиган маросимда қатнашади.\nВашингтон 1984 йилда ЮНЕСКОдан чиққанининг сабаблари сифатида мазкур ташкилот нотўғри бошқарилгани ва унда Ғарбга қарши бир томонлама сиëсат олиб борилганини билдирган эди.\nАҚШ президентининг рафиқаси Франция президенти Жак Ширак билан ҳам учрашади.\nЛаура Буш сешанба куни Москвага боради ва Россия президентининг рафиқаси Людмила Путин билан китоб кўргазмасида қатнашади. Лаура Буш пайшанба куни Вашингтонга қайтишни режалаштирган.


Android Authority нашри камеранинг «кўр» синовида LG G5 смартфонини ғолиб деб эълон қилди\n16:47 / 23.06.2016\nAndroid Authority томонидан ўтказилган энг катта овозга қўйиш натижаларига кўра, камеранинг «кўр» синовида LG G5 смартфони ғолиб бўлди. Энг кучли 7та смартфон турли шароитларда суратга олиш натижалари бўйича синовдан ўтказилди. Сўровномада 100 мингдан ортиқ киши иштирок этди.\nКамера бугунги кунда, шубҳасиз, смартфондаги энг муҳим функциялардан бири ҳисобланади, бироқ бозорда ўхшаш таклифларнинг кўплиги туфайли ғолибни танлаш қийин. Сиз кўпроқ мегапиксельни танлайсизми ёки катта пикселларними? Сиз учун оптик тасвирнинг барқарорлиги муҳимми? Бир камерали смартфон икки камералидан яхшироқми?\nAndroid Authority шу каби кўплаб саволлар билан бозордаги энг яхши еттита смартфон орасида энг катта камера синовини ўтказишди. Барча иштирокчилар бир ҳафтадан ортиқ вақт давомида суратга олишда энг яхши натижаларни кўрсатган смартфонга овоз беришди, энди 100 мингдан ортиқ овоз тўпланиб, уларга кўра, қайси смартфон 2016 йилнинг энг яхши камерафони номига сазовор бўлганини айтиш вақти келди!\nСинов адолатли ўтиши учун турли ёритиш шароитларида олинган 16 та суратлар галереяси намойиш қилинди, зеро баъзи смартфонлар яхши ёруғликда яхши суратга олиши мумкин, бироқ етарлича ёруғлик бўлмаган жойларда сифатли натижа кўрсата олмайди.\nШу тариқа, натижаларни ҳисоблаб, ғолибни топишдан аввал ҳар бир галереяни алоҳида кўриб чиқишга қарор қилинди. Қурилмалар ҳар бир галереяда 1 баллдан 7 баллгача эга бўлишди ва қабул қилинган овозлар сонидан келиб чиқиб, биничидан еттинчи ўрингача сазовор бўлишди. Энг кўп умумий балл тўплаган смартфон мутлоқ ғолибликни қўлга киритди.\nБир қатор кучли рақиблар орасидан LG G5 смартфони ғолиб бўлди! Қозоғистон бозорида мутлақо бир хил параметрлар ва камера афзалликларига эга LG G5seс модели намойиш қилинди. LG G5 ва LG G5seс моделлари фақатгина оператив хотира ҳажми ва процессори билан ажралиб туради, бу суратга олиш сифатига ҳеч қандай таъсир кўрсатмайди.\nҚуйида келтирилган тармоқ манзили бўйича сиз сўровномада иштирок этган кадрлар галереясини кўришингиз мумкин: http://www.androidauthority.com/camera-shootout-results-690429/


БААнинг Ўзбекистонга навбатдаги инсонпарварлик ёрдами етиб келди - UzNews.uz\nМазкур 7 тонна инсонпарварлик ёрдами мамлакатнинг барча минтақаларида тарқатиш учун топширилади.\nБирлашган Араб Амирликлари Ўзбекистонга COVID-19 га қарши курашиш мақсадлари учун навбатдаги 7 тонна инсонпарварлик ёрдамини кўрсатди. Бу ҳақда "Дунё" АА маълум қилди.\nЎзбекистоннинг Абу-Дабидаги элчихонаси берган маълумотга кўра, гуманитар юк таркибига ўпкани сунъий шамоллатиш воситалари, кислород концентраторлари, ПЗР-лабораториялари ва экспресс тест-тизимлар ҳамда ёрдамчи тиббий асбоб-ускуналар киритилган.\nТиббий юк Ўзбекистон Соғлиқни сақлаш вазирлиги ҳузуридаги Санитария-эпидемиологик осойишталик агентлигига мамлакатнинг барча минтақаларида тарқатиш учун топширилади.


Равшан Эрматов Наманган вилояти ҳокими билан учрашди\nЎзбекистон футбол ассоциацияси биринчи-вице президенти Равшан Эрматов, МОҚ бош котиби Ойбек Қосимов, шунингдек, бир қатор мутасадди ва мутахассислар Наманган вилоятига ташриф буюришди, дея хабар бермоқда ташкилот расмий сайти.\n«Сафар давомида ҳудудларда футбол билан мунтазам шуғулланиш, соғлом турмуш тарзи ҳамда спортни аҳоли ўртасида кенг татбиқ этиш ҳамда футбол оммавийлигини ошириш бўйича амалга оширилаётган ишлар билан танишилди.\nМутахассислар Наманган шаҳри, Тўрақўрғон, Чуст, Поп, Косонсой, Уйчи ва бошқа туманларда спортга ва хусусан, футболга яратилган шароитлар билан яқиндан танишдилар. Ёш футбол тарбияланувчиларининг машғулот жараёнини кузатиш баробарида, жойларда болалар-ўсмирлар футболига бўлган эътибор ҳамда имкониятлар кўздан кечиришди. Инфратузилманинг талаб даражасига мос келиши борасида таклифлар билдирилди.\nРавшан Эрматов Наманган вилоят ҳокими, вилоят футбол ассоциацияси президенти Шавкат Aбдураззоқовга вилоятда футболни ривожлантиришда амалга ошираётган ишлари учун ЎФAнинг ташаккурномаси ва эсдалик совғаларини топширди.\nШунингдек, вилоят футбол ассоциацияси моддий техник базасини яхшилаш ва унинг фаолиятини ОAВда кенг ёритилишини таъминлаш мақсадида, ЎФA томонидан техник жиҳозлар ва зарур ўқув қўлланмалар тақдим этилди», - дейилади хабарда.


Эрон Исроил кемасига ҳужум қилишда айбланяпти | Azon.uz - Ахборот-таҳлилий портал\nЭрон Исроил кемасига ҳужум қилишда айбланяпти\n584 09:40 02.08.2021\nҲинд океанида MT Mercer Street танкерига ҳужумни Эрон уюштирганига Вашингтоннинг ишончи комил. АҚШ маъмурияти мазкур ҳужумга тегишли жавоб қайтариш учун иттифоқдошлари билан маслаҳатлашади. Бу ҳақда кеча, 1 август куни АҚШ Давлат котиби Энтони Блинкен маълум қилди.\nУнинг сўзларига кўра, танкерга Эроннинг портловчи мослама ўрнатилган дронлари ҳужум қилган. Шунингдек, Британия ҳам ҳужумнинг ортида катта эҳтимол билан Эрон турганини айтмоқда. Исроил бош вазири Нафтали Беннет эса ҳужумга Эроннинг алоқадорлигини исботловчи разведка маълумотлари мавжудлигини билдирди.\nMT Mercer Street нефт танкерига дронлар ёрдамида ҳужум 29 июль куни Ҳинд океанида, Ўмон соҳиллари яқинида рўй берди. Кема аслида Япония фирмасига қарашли, бироқ унинг эксплуатациясини Исроилнинг Zodiac Maritime компанияси амалга оширади. Ҳужум оқибатида кемадаги икки киши ҳалок бўлди, улардан бири руминиялик, иккинчиси эса британиялик эди. Эрон ҳужумга алоқадорликни рад этмоқда.\nЭрон Исроил кема ҳужум айблов Махсус\nОзарбайжон, Туркия ва Эрон Теҳронда «муроса» саммитини ўтказади\n226 14:20 23.09.2021\nЭрон-Саудия музокаралари янги ва яхши босқичга чиқмоқда\n369 12:05 15.09.2021\nAраб давлатлари Эрон ядровий иншоотларини зудлик билан текширишга чақирди\n523 09:55 10.09.2021\nЭрон ШҲТга қабул қилиниши мумкин\n403 12:40 09.09.2021\n«Толибон» АҚШ ҳарбий техникасини Эронга бериб юборди\n2153 13:47 05.09.2021\n«Эрон разведка хизмати Америка жосуслик тармоғини бутунлай йўқ қилди» – The New York Times\n2158 21:10 26.08.2021


Ўзбекистонликлар Туркманистонга киритилмади\nЎзбекистон фуқаролари Туркман чегарасидан ўтолмай сарсон\n6 июн куни ўзбек-туркман чегарасидаги Кўҳна Урганч чегара постидан юзга яқин ўзбекистонлик ҳеч бир изоҳсиз орқага қайтарилди.\nҚорақалпоғистоннинг Хўжайли туманида яшовчи фуқаро, ўзини ошкор қилмаган ҳолда Skype орқали Озодликка хабар қилишича, 6 июн куни Хўжайли чегара пости (Туркманистон томондан Кўҳна Урганч пости)да туркман чегарачилари жами юзга яқин ўзбекистонликни чегарадан ўтказмаган.\n- Туркманистонда қариндошларимиз борда. Ўшанга Хўжайли чегара бўлимидан ўтдик. Туркманистонга ўтмоқчи бўлсак, ўтказмади. Ҳозир ўта олмасдан қайтиб келаяпмиз. Ўзбекларни ўтказмаяпти, фақат туркманларни ўтказаяпти. Кўна Урганч постидан ўтмоқчи эдик. 100га яқин одам ўта олмади ўзбеклардан,- дейди суҳбатдош.\nХўжайлилик йигитнинг айтишича, туркман чегарачилари уларни Туркманистонга киритмаcлик сабабини изоҳламаган.\n- Сабаб йўқ. Ўзидан ўзи ўзбекларнинг устидан кулиб ўтказмаяпти. Сабабини айтинг деса, айтмаяпти. Фақат туркман фуқароси ўтаяпти. Юзлаб одамлардан ҳеч биттаси ўта олмаяпти. Кун иссиқ. Сув йўқ. Ўзбекистонники ўтказаяпти. Туркман умуман ўтказамаяпти. Шунча харажат бекор кетдида. Қайтиб келдик,- дейди Skype орқали Озодликка боғланган йигит.\nТуркманитсон мухолифатига оид Gundogar нашри ўтган ойда хўжайлилик йигит тилга олган Кўҳна Урганч чегара постидан бир кунда 52 ўзбекистонлик қайтарилгани ҳақида хабар қилган эди.\nЎзбек-туркман чегарасидаги вазият бўйича мониторинг ўтказаётган Хоразмдаги “Нажот” ташкилоти раҳбари Ҳайитбой Ёқубовнинг айтишича, Ўзбекистоннинг Шовот ва Амударë туманларига яқин туркман чегара постларида ҳам чеклов ҳолатлари кучайган.\nҲуқуқ фаолига кўра, Туркманистонга имтиëзли кириш ҳуқуқига эга бўлган чегарадош ҳудудда яшовчи Ўзбекистон фуқароларининг қўшни давлатда яшовчи қариндошлариникига ўтиши кун сайин қийинлашиб бормоқда.\n- Охирги пайтда бизларга маълум бўлишича, Туркманистон-Ўзбекистон чегарачилари томонидаги воқеаларда асосан туркман чегарачилари ўзбек фуқароларини обдон текширишга ҳаракат қилишаяпти. Кейин яхши бир нарса бошланган эди. Ўзбеклар ўзларининг енгил автомобилларида бемалол кириб чиқиш ҳолатлари мавжуд эди. Лекин охирги пайтларда бу нарсаларга чек қўйилди. Ҳатто машиналарининг ғилдираклари маркер билан белгиланиб қайтиш пайтда маркер билан қўйилган эмблемани кўргандан кейин орқага қайтиши мумкин. Агар шу нарса бузилган бўлса, бож ундириб штраф қилишаяпти,- дейди Ҳайитбой Ёқубов.\nGundogar нашри ўз манбаъларига таяниб, бир ойнинг ичида Туркманистонга киришни истаган 4500 фуқародан 1200 нафари ҳеч бир изоҳсиз қайтариб юборилгани ҳақида ëзди.


Тожик-қирғиз чегарасида отишма ва портлашлар – видео - 29.04.2021, Sputnik Ўзбекистон\nТожик-қирғиз чегарасида отишма ва портлашлар – видео\nБаткен вилоятидаги қирғиз-тожик чегарасида отишма овози эшитилган видео тармоқда пайдо бўлди. 29.04.2021, Sputnik Ўзбекистон\nТОШКЕНТ, 29 апр — Sputnik. Баткен вилоятидаги қирғиз-тожик чегарасида узлуксиз отишма ва портлашлар эшитилмоқда, деб хабар қилди Sputnik Қирғизистон.Гувоҳлар можаро юз берган видеони ижтимоий тармоқларга жойлаштирмоқда. Воқеалар айнан қаерда юз бераётгани ҳозирча номаълум.Тожикистон Миллий хавфсизлик давлат қўмитаси маълум қилишича, икки нафар тожикистонлик яраланган.Қирғизистон томондан жабрланганлар ҳақида ҳозирча хабар берилмади.Куни кеча кеча чегара яқинида Қирғизистон ва Тожикистон фуқаролари ўртасида навбатдаги можаро авж олди, жанжал фуқароларнинг жабрланиши билан якун топди.\n14:48 29.04.2021 (янгиланди: 14:53 29.04.2021)\n© Sputnik / Виталий Аньков / Фотобанкка ўтишМагазин АК с пулями\nБаткен вилоятидаги қирғиз-тожик чегарасида отишма овози эшитилган видео тармоқда пайдо бўлди.\nТОШКЕНТ, 29 апр — Sputnik. Баткен вилоятидаги қирғиз-тожик чегарасида узлуксиз отишма ва портлашлар эшитилмоқда, деб хабар қилди Sputnik Қирғизистон.\nГувоҳлар можаро юз берган видеони ижтимоий тармоқларга жойлаштирмоқда.\nВоқеалар айнан қаерда юз бераётгани ҳозирча номаълум.\nТожикистон Миллий хавфсизлик давлат қўмитаси маълум қилишича, икки нафар тожикистонлик яраланган.\nҚирғизистон томондан жабрланганлар ҳақида ҳозирча хабар берилмади.\nКуни кеча кеча чегара яқинида Қирғизистон ва Тожикистон фуқаролари ўртасида навбатдаги можаро авж олди, жанжал фуқароларнинг жабрланиши билан якун топди.


14:51 / 06.01.2019\nАгар мустақиллик йилларида Ўзбекистон бўйича 1 миллион 220 минг гектарга яқин ўрмонзор яратилган бўлса, шундан 400 минг гектардан ортиғи айнан Оролбўйи ҳудудида барпо этилган. Бу масалада қабул қилинаётган махсус дастурга кўра, Орол денгизининг қуриган ҳудудида келгуси йилнинг ўзида яна 500 минг гектар ерда шўрга чидамли дарахт кўчатлари ва саксовуллардан ўрмонзор барпо этилади. Бу ҳақда Президент Шавкат Мирзиёев Олий Мажлисга Мурожаатида гапириб, Орол денгизи атрофини ўрмонзорга айлантириш бўйича таклиф билдирганди.\n2017 – 2021 йилларда Оролбўйи минтақасини ривожлантириш Давлат дастури доирасида Оролбўйида ижтимоий-иқтисодий ҳолатни, аҳоли турмуш шароитини яхшилаш, экологик фалокат асоратларини юмшатиш бўйича инвестиция лойиҳалари амалга оширилмоқда. Ўзбекистон Республикаси Молия вазирлиги ҳузурида Оролбўйи минтақасини ривожлантириш жамғармаси тузилди ва унга 200 миллиард сўмдан ортиқ маблағ йўналтирилди. \n10:54 / 22.04.2022\nЎзбекистон ва Қозоғистон Сенати вакиллари Орол денгизини кўздан кечирди\n09:57 / 23.02.2022\nБугун президент Орол денгизи бўйлаб экилган саксовулларни кўргани боради\n20:03 / 16.02.2022\nОрол денгизининг қуриган тубига самолётдан сепилган саксовул уруғлари кўкардими?


Ҳиндистон Ўзбекистонга COVID-19га қарши курашни қўллаб-қувватлаш учун зарур бўлган дори-дармонлар тақдим қилди\nҲиндистон пойтахтидан Тошкентга «Uzbekistan Airways» АЖ авиакомпанияси самолётида инсонпарварлик юки етказиб берилди. Бу ҳақда «Дунё» АА хабар берди.\n45 720: Ҳиндистонда коронавирус билан касалланишнинг кунлик рекорди янгиланди\nҲозирда Ҳиндистон коронавирус тарқалиши бўйича дунёда АҚШ ва Бразилиядан кейин учинчи ўринни эгаллаб турибди.\nҲиндистон, Непал ва Бангладешдаги сел юзлаб қурбонларга сабаб бўлди\nБиргина Ҳиндистоннинг Ассам штатида сел 3,6 миллион кишига зарар етказган, юз минглаб аҳоли хавфсиз жойларга кўчишга мажбур бўлган.\nДунёда коронавирус қурбонлари сони 590 минг нафарга яқинлашди\nДунёда коронавирус билан боғлиқ вазият мураккаблигича сақланиб турибди. Бугун, 17 июлга келиб, ушбу инфекция қурбонлари сони 589 211 кишига етди. Сўнгги 24 соат ичида касаллик 5087 кишини ҳаётдан олиб кетган. Бир кун олдин бу рақам 5496 кишини ташкил этган —...\n«Виждон ила инсоф фарм»... Яккабоғда вазият қандай...?\nПрезидент томонидан ҳокимлар ва сектор раҳбарлари жиддий огоҳлантирилди: «Қанча маблағ керак бўлса, берамиз. Лекин дори воситалари қимматлашса, одамларимизнинг норозилигига олиб келади. Ана шуни қаттиқ назоратга олиш керак...»\nShowing 141-153 of 919 items.


Избоқ (ҳикоя) [Abdunabi Hamro]\n– Жойингга тур. Қулоқ сол, қабила: биз жанг қиламиз! Қарлонлар ота юртимизни босиб олишмоқчи. Бу тоғу тошлар, серўт яйловлар, биз ов қиладиган чексиз саҳро ота-боболаримиздан қолган. Уларга эса бу – Улуғ она Итнинг инъоми. Биз, боболаримиз хоки ётган ерни душманга бермаймиз!\n– Қарлонлар кўпчилик, биз чекинишимиз керак, – тағин минғиллай бошлади кекса Коҳин. Сардор унга ёмон қаради, чол тисланиб, ўзини панага олди.\n– Душман икки кундан сўнг етиб келади, – деди Сардор найзасига суяниб, – унгача биз дарага кириш йўлини бекитамиз. Элқут билан Қўрқут бўликлари тош тўплаб, кириш йўлининг икки ёғида пистирмада туришади. Мен ўз бўликим билан ёвнинг омон қолган қисмини қириб ташлайман. Қани, ким нима дейди?\n– Гапинг маъқул, сардор... – мункиллаб қолган қария аста юриб олдга чиқди. Ғала-ғовйп тинди: қабила аҳли қарияни, узоқ йиллар сардор бўлиб, юртни омон сақлаган Билгутни ҳурмат қиларди. – Фақат бир фикр бор. Аёллар билан болаларни Кумуштоғ ортига, бехавотир жойларга юбориш керак. Ким билсин, айёр қарлонлардан ҳар нарсани кутиш мумкин.\nСардор бир зум ўйга толди. Кечки ғира-ширада кенгаш гулхани чарсиллар, сардорнинг тошдан йўнилгандай қорувли гавдаси тағин-да ҳайбатлироқ кўринар, хиёл юмуқ кўзларида аланга шуъласими, жасорат ёлқиними, акс этарди.\n– Майли, – деди у хотиржам, – Тезоёқ эллик йигит билан уларни қўриқлаб боради. Қолганлар ётиб дам олсин, эрта саҳарда ишга киришамиз.\nОдамлар тарқалишди. Сардор қабила удуми бўйича Шамолқоя остидаги тошдан йўнилган ҳайкал – Буюк Она Ит сиймосига таъзим қилди, сўнг ўз чодири сари йўналди.\n– Сардор... Ота, мен ёв билан жанг қилишни истайман! – у билан изма-из кириб келган Тезоёқ зарда қилди, – одамлар нима деб ўйлашади? «Сардор ўғлини аяб, тоғ ортига жўнатди. Бизни эса душманга рўпара қилди!» дейишмайдими?!\n– Дейишаверсин, – деди Сардор хотиржам, – бу уларнинг иши. Ҳозирча мен сардорман, айтганим бўлади. Сен эса менинг ёлғиз фарзандимсан, наслимнинг давом этиш-этмаслиги сенга боғлиқ. Борини айтдим!\nЙигит ноилож чодирдан чиқди. «Борини айтдим» – сўнгги сўз, охирги қарор. Қабила удуми шу. Кимки «борини айтдим» дегач, тағин фикрини ўзгартирса, эл орасида бурди кетади.\n«Қарлонларни нима жин урди экан... – Сардор хотини келтириб қўйган яхна гўштни ҳафсаласиз чайнай бошлади, – наҳотки ўз ерлари, подалари, овдан тушган ўлжалари камлик қилаётган бўлса? Ахир, ота-боболаримиз уларнинг аждодлари билан аҳд боғлашган. Кўҳна Аҳд – муқаддас, уни бузган киши Буюк Она Итнинг қаҳрига учрайди. Қарлонлар буни билишади, аммо очкўзлик уларни ухлатмайди. Қиш келяпти, бугун-эрта тоққа қор тушади. Бир ойдан сўнг тўрт Улуғ овнинг бири, қишки ўлжа мавсуми бошланади. Майли, унгача қарлонларни даф этиб, нафас ростлаб олишга улгурамиз...»\nТезоёқнинг йигитлари хотин-халаж, бола-бақрани қўриқлаб, тонгда йўлга тушишди. Ҳеч ким уввос солгани йўқ, кўч-кўронни кўтариб, жимгина йўлга тушишди. Аввало, қабила аҳли бу тахлит ҳаётга кўникиб келган, қолаверса, йиғи-сиғи, оҳ-воҳ ғаним диққатини тортади. Ким билсин, қарлонлар жўнатган хуфялар тоғ-тош панасида уларни кузатиб ётгандир балки. Ва ниҳоят, Сардорнинг қаҳри ҳам ёмон, у беҳуда шовқин солган одамни ёқтирмайди...\nҚарлонлар кўп куттиришмади, эртаси куни тушга яқин уларнинг илғор гуруҳи даранинг тор йўлига етиб келишди. Элқут уларнинг дара ичкарисига кириб бўлишларини кутди, сўнг йигитларига имо қилди:\nИкки ёқдан катта-кичик тошлар ёмғирдай ёғилди, тор йўлак бир пасда кўмилди. Душман келган йўл бекилганди, энди у Сардорнинг бўлики билан юзма-юз келади. Элқут ва Қўрқут бўликлари ҳар эҳтимолга қарши тайёр туришарди: мабодо ёв орқага қайтиб, тош ғовни бузиб ўтмоқчи бўлса, икки ёқдаги тепаликлардан улар устига тош ва оловли ёйлар ёғдириш мумкин. Аммо соддадил Сардор ҳам, қабила аҳли ҳам тунда яширинча ғойиб бўлган Коҳинни назардан соқит қилишганди. Қариб, олдинги кучи ва сиёсати қолмаган чол сўнгги пайтларда Сардор билан чиқишолмади. Ўҳ-ҳў, бир пайтлар у бутун бошли қабилани ётқизиб-турғизарди. Сардор Билгут ҳам ундан ҳайиқиб турарди. Зеро, Коҳин хоҳлаган одамини Улуғ Она Ит учун қурбонликка тавсия қила оларди. Сўнгги йилларда эса Сардорнинг мавқеи мустақкамланди, Коҳин билан ҳеч кимнинг иши бўлмай қолди. Бир пайтлардагидай қабилада ҳам диний раҳбар, ҳам ҳарбий етакчи бўлиши энди кулгули туюларди кўпчиликка.\nАламзада чол кеча тунда арвоҳдай шарпасиз юриб, қишлоқдан чиқиб кетганди. Қарлонлар сардори уни яхши кутиб олди. Ҳикоясини эшитгач эса бир кулиб қўйди, холос. Ўша тунда чолни бўғизлашди, албатта. «Сотқинга ишониб бўладими? – ўйлади қарлонлар етакчиси, – бугун ўзиникиларни сотди, эртага бизниям сотиши тайин!» Аммо чол келтирган маълумот муҳим эди. Шу боис бир бўлик черикни панада қолдирди, Элқут ва Қўрқут бекитган дара оғзидаги тўсиқни улар очишди. Энди, агар зарурат бўлса, чекиниш мумкин.\nЖанг қизиди, ҳимоячиларнинг ҳоли танг эди. Қарлонлар чекинишни ўйлашмасди. Қайтанга, уларнинг моҳир камонбозларидан бир нечтаси дара йўлининг икки тарафидаги Элқут ва Қўрқут бўликларига кўп талофат етказишди. Бу икки бўликнинг оз қолган жангчилари Сардор бўликига келиб қўшилишдан бошқа чора тополмадилар. Улар айланма йўллардан пастга тушиб, жангга қўшилишди.\n– Қиличларни ишга солинг, – ҳайқирди Сардор. Унинг атрофидаги махсус гуруҳ йигитлари қарлонлар ҳали кўрмаган қурол – қиличларни қиндан суғуришди. Камон ва найза – узоқ масофа қуроли, яқин туриб, юзма-юз жанг қилганда қиличга тенг келадиган яроқ йўқ эди. Қарлонлар саросимада қолишди, жанг бир пасда уларнинг зиёнига ўзгарди. Лекин хуфия бўлик етиб келди, уларнинг мерган камонбозлари ҳимоячиларни тутдай тўка бошлашди.\n– Сардор, аҳвол чатоқ, – деди у билан ёнма-ён жанг қилаётган Элқут ҳансираб. Йигитнинг чап елкасини найза тиғи тилиб ўтган, ярадан оқаётган қон енгидан чаккиллаб томарди.\n– Қўрқма, ўғлим, ҳаммаси яхши бўлади! – Сардор шундай деб ортга, қароргоҳ томон кўз ташлади, сўнг Элқутга юзланди. – Ҳаммага айт, икки четга, тошлар панасига яширинишсин. Ҳозир қора сел келади.\nУ қиличини қинига солди-да, икки қўлини оғзига карнай қилиб, Шамолқоя томонга ўгирилганча сас берди:\n– Ай-я-ҳу-ув. Бас-с-с!\nУлуғ Она Ит ҳайкалининг икки ёғида, қояни ўйиб ковланган икки тош хона панжаралари кўтарилди. У ердан эса хоналарнинг ҳар биридан юзтадан ит отилиб чиқиб, ўзини душман тўдасига урди. Қоп-қора тусли, силлиқ жунлари куз қуёшида ялтираётган, бир йилдан бери мода ит кўрмай илиққан, уч кундан бери емиш емай қонсираган махлуқлар қарлонлар устига бало-қазодай ёпирилишди. Ханжардай тишлар дуч келган кекирдакни узар, тўғри келган қоринни ёриб ташларди. Умрларида бу каби ваҳший жонзотни кўрмаган душман аскарлари ортга ўгирилишди, бироқ одамзод итдан чаққон эмас. Бунинг устига юракдаги сўнгсиз ваҳима оёқлардан мадорни олган, қўпол зирҳлар югуришга қўймасди...\nМайдон бўшаб қолди. Унда фақат Сардор қад кериб турар, душман мурдалари аро тумшуқлари қонга беланган итлар изғишарди. Сардор уларнинг нафслари ором олгунча кутиб турди, сўнг яна ҳайқирди:\n– Ҳув-ай-я! Та-ас! Та-а-с!\nИтлар итоаткорона ортга қайтишди. Улар майдон ўртасида қилич яланғочлаб турган Сардорни уч-тўрт қадам наридан айланиб ўтишар, айримлари унга хушомад қилгандай думларини ликиллатишарди. Бироқ Сардор айни дақиқаларнинг нечоғлиқ хавфли эканлигини яхши биларди. Агар сал бўшашса, чеҳрасидаги қатъият, нигоҳларидаги ғазаб салгина ўзгарса, итлар унга итоат этмай қўйишади, ортга қайтиб, унинг ўзига ташланишади. Шу сабаб у қилт этмай, қилич дастасини маҳкам тутиб турарди.\nТўрт оёқли жангчилар ётоқларига киришди, панжаралар туширилди. Сардор четроқдаги харсанг устига оғир чўкди. Пана-пастқамдан чиқиб келган жангчиларнинг айримлари ўлжа қуролларни йиғишга кетишди, бир нечта йигит эса Сардорни ўраб олди. Қароргоҳ узра туғ ҳилпирар, унда ит бошининг тасвири товланарди.\nКечга яқин яна Кенгаш гулхани ёқилди. Зиёфатдан сўнг Сардор ўрнидан турди.\n– Қарлонлар қириб ташланди, биз ғалаба қилдик. Улуғ ва меҳрибон Она Ит бизни ўз ҳимоясига олди. Қулоқ сол, қабила! Бизнинг энг яқин дўстимиз, биродаримиз, ҳимоячимиз ким?\n– Итлар! – ҳайқиришди тўпланганлар.\n– Овни қойиллатадиган, ўлжа изини адашмай топадиган изтопар ва избоқар ким?\n– Буюк Она Итга ҳурматимиз, содиқ дўстларга эъзозимиз ифодаси сифатида мен ўзимга янги ном танладим. Умид қиламанки, у сизларга маъқул бўлади.\n– Гапир, Сардор! Сен бугун ишончимизни яна бир бор оқладинг, – деди доно Билгут, – қандай ном танладинг?\n– Избоқ! – деди Сардор кўзлари чақнаб.\n– Избоқ! – ҳайқирди оломон\n– Избоқ! – акс садо берди Шамолқоя.\n– Сен бу номга муносибсан! – деди Билгут фахр билан, – амрингга мунтазирмиз, Избоқ!\n– Ундай бўлса эшитинг. Мен, қабила сардори Избоқ, буюраман: тоғ ортига одам юборилиб, аёллар ва болалар олиб келинсин. Уч кеча-кундуз ўлганлар учун мотам тутиб, уларни дафн этамиз, уч кеча-кундуз ғалабани байрам қиламиз. Сўнг то Улуғ ов мавсумигача қароргоҳни тузатиб, таъмирлаймиз. Уйланадиган, эрга тегадиган ёшларнинг тўйлари Улуғ овдан сўнгги биринчи ой тўлишган кунларда ўтади. Мен Избоқ, борини айтдим!\nИзбоқ ўн беш йил қабилани бошқарди. Қўшни қабилаларни бўйсундириб, улкан ҳудуд ҳукмдорига айлангач, баҳор кунларининг бирида у барчани яна Шамолқоя олдига тўплади ва уларнинг кўзлари олдида Буюк Она Ит ҳайкалини синдириб ташлади.\n– Ҳайвон одамзодни яратолмайди! – деди у қатъий. – У оддий бир ҳайвон, ақлсиз махлуқ, холос. Одамни ҳам, итни ҳам, қушлару қурт-қумурсқани ҳам яратган бошқа бир улуғ куч, илоҳий қудрат бўлиши керак. Унинг нима эканлигини билмайман, лекин нима бўлганда ҳам у – Ит эмас! Ит – оддий бир жонивор, у инсонга хизмат қилади. Мана, кўриб қўйинглар! Пас-с!\nТўртта улкан ит чопиб келиб, унинг оёғи остига ётишди.\n– Ана, улар буйруғимга мунтазир. Агар амр этсам, сизларга ташланишади. Бордию хоҳласам, уларни чопиб ташлайман. Чунки, ит –одамзоднинг хизматкори, хўжайини эмас. Ҳеч қандай Улуғ Она Ит йўқ, бўлган ҳам эмас, бўлмайди ҳам. Фақат барча нарсани яратган Олий қудрат – Тангри бор! Менким, ҳукмдор Избоқ буюраман: мамлакатдаги барча ит ҳайкаллари синдириб ташлансин, ит сурати солинган туғлар ёқилсин, итлар одамлар билан эмас, алоҳида итхоналарда сақлансин. «Улуғ Она Ит» деган ибора йўқотилсин! Борини айтдим!\nИзбоқ ҳам, унинг элати ҳам хотирага айланди. Бироқ меҳрибон ва одил тарих жасоратли, доно кишилар номининг унутилишига йўл қўймайди. Избоқнинг номи ҳам «избоқ – спак – сабак – собака» шаклида бугунги кунларгача етиб келди. Ит эса Избоқ айтганидай, одамзоднинг содиқ хизматкори бўлиб қолди.\n1 Izboq (hikoya) [Abdunabi Hamro] 328\n2 Olotning odamlari (hikoya) [Abdunabi Hamro] 461\n3 Олотнинг одамлари (ҳикоя) [Abdunabi Hamro] 320\n4 Qirq yillik qasos (hikoya) [Abdunabi Hamro] 444\n5 Қирқ йиллик қасос (ҳикоя) [Abdunabi Hamro] 360


14.11.2019 08:49 0 1928\nЎзбекистон миллий терма жамоаси сардори Одил Аҳмедов марказий ҳимояда ўйнаётгани ҳақидаги саволга жавоб берди.\n— Саудия Арабистонига қарши жуда муҳим ўйин бўлиб ўтади. Мухлисларга мурожаатим — стадионга келинглар ва бизни қўллаб-қувватланглар.\n— Вадим Абрамов сизни яна ҳимояга қайтарди. Бундан ўзингизни ноқулай ҳис қилмаяпсизми?\n— Йўқ, марказий ҳимояда ўйнаб, ўзимни ноқулай ҳис қилганим йўқ. Чунки бу позицияда биринчи марта ўйнамаяпман. Аввал ҳам ўйнаганман. Ҳаммаси жойида, — деди Одил Аҳмедов.\nЭслатиб ўтамиз, 2011 йилда Қатарда бўлиб ўтган Осиё чемпионатида Одил Аҳмедов марказий ҳимоячи сифатида иштирок этган эди. Ўша мусобақада Ўзбекистон миллий терма жамоаси ярим финалга қадар етиб борган эди.\nфутбол Одил Аҳмедов


Тошкентдан мактублар: Клара Цеткиннинг туғилган йили - BBC News O'zbek\nТошкентдан мактублар: Клара Цеткиннинг туғилган йили\nImage caption Мурод Муҳаммад Дўст: Тошкентдан мактублар муаллифи\nСаид Аҳмад ҳақида кичик ривоятлар (давоми)\nУстозимизнинг об-ҳаво ўнгланадими, далада бошоқ тўқроқ униб, боғдаги дарахт мўлроқ мева берадими, озгина неклик бўлса бас, давр эгаларини бирров дуо қилиб қўядиган одати бор эди. Биз ёшлар саркашроқ эдик, лекин оқсоқолнинг ёшини ўйлаб эътироз қилишга ийманардик. Кейинроқ, анча синашта бўлиб қолгандан сўнг, домламиз салтанат сажжодасини ёзган пайтларда, Калвак Махзумнинг машҳур сўроқларидан бирини иқтибос келтиришни ўргандик: ”Аз тахи дил чўқиндингму, ёки мазмуни замонасозлиғму?”\nЁлғиз неварасининг оти Саидшароф эди. Бу исмда Шароф Рашидов давридан очиқ тама кўринади десак инсофдан бўлмас, лекин бари бир, недир илинж белгиси бордай. Кези келганда айтиш жоизки, Рашидов отда эканида каттароқ амалдор, машҳурроқ олим ёки шоирнинг хотини, қизи ёки келини ўғил туғса бас, бечора гўдак муқаррар тарзда Илҳом деб аталишга маҳкум, сабабки, Шароф аканинг ўғлининг оти шундай эди. Ҳатто қардош Озарбайжон раҳбари Ҳайдар Алиев ҳам ўғлини Илҳом атаган. Фарқ шуки, Ҳайдар Алиевнинг ўғлига айни исмни қўйганида қардошлик лутфи бор, бизники эса – қип–қизил хушомад. Умуман, ўша замонда туғилган илҳомларнинг сони беҳисоб эди. Бугунги озод замонда униб–ўсаётган исломлардан кўп бўлса кўпки, асло кам эмас.\nШароф Рашидов кетиб, унинг ўрнига Иномжон Усмонхўжаев халққа инъом этилганида устозимиз бирдан яқин ўтмиш “зулми”дан нолийдиган бўлиб қолди. Шошилинч тарзда “Жимжитлик” деган роман ёзиб, турғунлик даврини қаттиқ танқид қилди. Раҳбарият назарига тушди – недир катта мажлисда мақталди.\nУл замонларда саркотиб номи улуғ эрса–да, бугунги дабдабалар расм эмасди. Катталар ўтганда йўл четида шамдай тек қотиб турадиган миршаблар ҳам, улус орасидан бадният унсурларни зимдан ахтариб изғийдиган хуфялар ҳам йўқ эди. Усмонхўжаев Дўрмонда, ёзувчилар боғига девор–дармиён ва кейинчалик шифохонага қўшиб берилган сердарахт катта ҳовлида яшар, ёнида – биргина қўриқчи, эрталаб бадастир ишга кетиб, кечқурун ишдан қайтар эди. Айрим ёзувчию шоирларимиз саркотибнинг ишга жўнаш вақтини аниқ билар ва таъзим бажо этиб қолиш илинжида атай қароргоҳ атрофида айланиб юрар эди. Тили заҳарроқ бир адибимиз (кимлиги аниқ ёдимда йўқ, ўзимча Носир Фозилов деб гумон қиламан) айни қўшнилик баҳонасида лутф қилганидай, раҳбарият билан адабиёт аҳли бир-бирига ҳеч қачон Усмонхўжаев давридагидай яқин бўлган эмас, деб айтган эди.\nКимсан саркотиб Усмонхўжаевни ошкора танқид қилган бир шоир борки, шу жойда уни эсламасак гуноҳ бўлиши тайин. Гап Восит Саъдулла деган бугун сал унутилган шоир ҳақида. Восит ака раҳматли ҳар йили Дўрмондаги ёзувчилар боғида тўрт-беш ҳафта яшаб, керакли миқдорда ғазал битиб кетарди. Ўта чимхўр, мева, кўкат, қотган нон ва ёғсиз қатиққа ружу қўйган, феъли торроқ киши эдиким, эрта тонгда нишабдаги Арғин қишлоғига, қатиқфуруш қозоқ таниши хонадонига тушиб-чиқишни канда қилмасди. Ўша куни Усмонхўжаев ишга барвақт отланган эканми, йўлда уч литрлик шиша идишда қатиқ кўтариб келаётган Восит акани кўриб қолибди. Шоирни таниркан, мошинани секинлатиб, ярим очиқ ойнадан бош чиқариб, қуюқ сўрашибди...\nВосит ака раҳматлининг ўрнида бошқа шоир бўлса, айни воқеани дунёга достон қилиб юборарди. Восит Саъдулла эса ҳеч кимга гапиргани ҳам йўқ. Саркотиб билан ғазалнависнинг “оламшумул” учрашуви ниҳонлигича қолиб кетиши ҳам мумкин эди, аммо бир куни устозимиз Саид Аҳмаднинг “Иномжон ака”лаб оғзидан бол тома бошлаган чоқда Восит ака бирдан портлаб кетди: “Ўн ёш кичкина одам бирдан “ака” бўп қолдими ҳали? Амали бўлса – ўзига! Қайси куни йўлда кўрдим, дарров таниди, лекин менсимади, мошинасининг ойнасини сал тушириб, тил учида сўрашди. Эшон ўғлига мутлақо тарбия бермаган экан. Таниганинг тузук, тўхтаганинг ҳам тузук, лекин шунга яраша бирров мошинадан тушиб, қўл бериб саломлашсанг ўласанми, номард?!..”\nСаид Аҳмад бу қадар осийликни кутмаган экан, бирдан мум тишлаб қолди. Биз, беадаб шогирдлар, овозсиз, лекин силкиниб–силкиниб кула бошладик. Восит ака эса балони ҳам тушунмади, асабий қўл силтаб, нари кетди.\nУсмонхўжаев Дўрмондан турмага кўчиб, Рафиқ Нишонов амалга минди. Лекин у мансабида узоқ ўтирмади, Фарғона можароси ва “қулупнай” воқеасидан кейин, Масковга кўтарилиб кетди. Умуман олганда, Рафиқ Нишонов омади чопган одам экан. У кетиб, жилов Ислом Каримов қўлига ўтганида, қалам аҳли собиқ раҳбарни тўйиброқ сўкишга ҳам улгурмай армонда қолдик – Шўролар Иттифоқи қулаб тушди. Лекин қадим анъанага путур етмади: кўнгил косасини лиммо–лим тўлдириб турган салламнолар янги раҳбар пойига сочилди. Янги мафкура оловида тобланиб улгурган ғазаб ва нафратимизга Нишоновдан каттароқ нишон топилдики, манфур шўролар тузумига лаънат ёғдиришдан бу кун қадар тўхтаганимиз йўқ.\nСал муддат ўтиб, Рашидов номи недир шошилинч эҳтиёж сабабли сиёсий савдо муомаласига қайтарилган қисқа муддатда, устозимиз “Жимжитлик” романини замонага мослаб қайта ишлади ва қайта нашр қилди.\nАлбатта, бу хил эврилишларини домланинг юзига солган пайтларимиз бўлган. Қарангки, у ҳам айбини очиқ тан оларди, сўнг айтардики, санлар кўрмагансанлар, илоё, кўрманглар ҳам, манинг юрагим олиниб қолган, қўрқаман... биргина ман эмас, Миркарим акаям қўрқарди, Миртемир домлаям қўрқарди... ана, Шукруллоям ҳалигача қўрқади...\nШу ҳадик сабабли, Саид Аҳмад домла, худо сийлов этиб берган чўнг истеъдоди кўламини аниқ сезгани ҳолда, сўз ва хаёл жиловини буткул қўйиб юборишга ҳар доим ҳам журъат этолмас эди.\nФеъл экан-да, таъқибдан қўрқишини тан олиб ўтирган одам, қамоқда ўтган умрини кулиб ҳикоя қиларди:\n–Билсанг, болам, асли ҳунарим – расм чизиш. Турмадаям шу ҳунарим жонимга оро кирган. Қаҳратон совуқда бўёқ солинган кансервний бонкани икки–уч парча кўмир чўғи устига қўйиб, зекларнинг кийимига нўмир ёзардим. Айрим маҳбусларнинг турмада берадиган жулдур робани ҳам роса авайлаб кийгани, баъзида манга бир парча нондан пора бериб, нўмиримни чиройлироқ ёз, деб илтимос қилганлари эсимда қолган. Турмада кўп расм чизганман. Заказ кўп эди-да. Ҳатто началник лагерлар ҳам эски чойшабларга хотини ёки қизининг партретини чизишимни сўрашарди. Мандан нима кетди, чизганларимда аёлларнинг хунуги чиройли, ўзи шундоғам гўзали... нақ ҳурилиқога айланарди-қоларди. Қилтириқ озғин бўлса, сал-пал эт қўшардим, хўппасемиз бўлса, ҳеч тортинмасдан белини бир тутамгина қилиб чизардим. Эркагу аёл, одамзод деганинг бирдай ожиз-да, болам, бирортаси, бу манга ўхшамабди, деб норози бўлмаган. Умуман, турмада маишатим ёмон эмасди. Яна бир эсда қолгани: баракдаги энг оҳорли кўрпа маники эди. Битта зек, ўлсанг ёки озод бўлсанг, кўрпангни манга қолдирасан, деб юрарди. Худога шукр, ўлмадим, бир кун йўқлама пайтида фамиламни айтиб, “...с вещами!” деб қолишди. Қамоқдан қутулганимга ўзимдан кўра ҳалиги зек кўпроқ хурсанд бўлди, десам ишонинглар. Бечора турган жойида ирғишлаб, “кўрпа манга қолди!” деб бақиради...\nИстиқлол арафасида қатағон кезлари кўп жабр чеккан Миркарим Осим, Миртемир домла, Мирзакалон Исмоилий, Шуҳрат ва бошқа талай ардоқли инсонлар дунёдан ўтган эди. Янги даврга етганлардан Шукрулло домла биринчи бўлиб тилга кирди. “Кафансиз кўмилганлар” деган китоб ёзиб, 1991 йилда нашр эттирди. Ундан улги олиб, Саид Аҳмад ҳам оғир кечмишларини битишга жазм қилди...\nУстозимиз кам ухлаб, кўп ёзар эди. Ёзмаган кезлари ҳам тунни бедор ўтказиб, бекорчиликдан ўзини ёки бирор жиғига теккан ҳамкасбини ажива қилиб латифа тўқирди... Эртаси куни, бизга ўхшаб йўли тушиб қолган бекорчи кимсаларга ҳикоя қилиб берарди.\nУнинг ёнига кўп борардик. Ҳафтада бир-икки кўрмасак кўнгил жойига тушмасди. Суҳбатлар – домланинг табиатига мос – енгил ва қувноқ кечарди.\nImage caption Саид Аҳмад ва рафиқаси Саида Зуннуновага ўрнатилган ҳайкал.\nЎша замонда Саид Аҳмаддан бойроқ ёзувчи топилмасди. Китоблари қайта–қайта чоп этилгани ҳисобидан олган қалам ҳақи бир ҳисса, “Келинлар қўзғолони”дан тушган маблағ ўн ва балки юз ҳисса эди. Ўзбекистоннинг ўзида “Келинлар қўзғолони” қўйилмаган театр қолмаган, у ёғи – Тожикистон, Қирғизистон, Туркманистон, бошқа қатор ўлкаларда ҳам бу асарнинг харидори кўп эди. Лекин, кези келганда айтиш жоизки, ҳеч ким бу асарни режиссёр Баҳодир Йўлдошевдан ўтказиб саҳналаштирган ва актриса Зайнаб Садриевадан ўтказиб ўйнаган эмас.\nАсарни элга достон қилган яна бир нарса – Қозоғистондаги томошалардан бирида иккиқат аёл қаттиқроқ кулавериб муҳлатидан олдин туғиб қўйгани ва чақасини Саид Аҳмад оти билан атагани бўлди...\nШундай машҳур, шундай бадавлат ёзувчининг, балки бунга кўп умри зорликда, юпунликда ўтгани сабабдир, яхшигина хасис экани ҳам элга маълум эди. Баъзида: “Шукрулло домла сиздақа зиқна–мумсик эмас, қўли ҳам, кўнгли ҳам очиқ, унга шогирдликка сотилиб кетамиз”, деб қўрқитмоқчи бўлардик. Лекин у –бизга қаттиқ ишонганидан бўлса керак, – гапимизга парво ҳам қилмасди.\nНиҳоят, минг бир ташвиқотдан сўнг ичкари хонадан (тарки одат – амри маҳол) мазмуни яримлаб қолган шиша кўтариб чиқарди:\n–Аяброқ қуйсанг, ҳаммангларга етади.\nАччиқ тажриба мулло қилиб қўйган эмасми, қолган шаробнинг ярмидан кўпи устознинг ўзига қуйиб бериларди. Аввалига ичмай таранг қиларди, лекин шарафига айтилмиш мақтовлардан мумдай эриб, қадаҳни қандай бўшатганини ўзи ҳам билмай қоларди. Бир-икки қўл олганидан кейин кўнгли иярди, хотамтойлиги тутиб, яна ичкари хонага равона бўларди. Муҳри бузилмаган арману фаранг конякларидан (катталар нуқул коняк ичади, деган афсонага ишонарди чамаси, устозимиз уйида ичкиликнинг шу хилидан кўпроқ сақларди) кўтариб чиқарди...\nМол аччиғи – жон аччиғи. Эртаси куни соғ каллага чекиладиган афсус–надоматлар таърифига қоғоз чидолмайди. Гўё биз баттол Чингиз лашкари каби Саид Аҳмаднинг ўн саккиз минг олам ганжинаси йиғилган обод шаҳрини тамом ғорат этиб, ўзини дарбоза олдида яланғоч қолдириб кетганмиз. Нолани ҳам ўхшатарди устозимиз. Шундай пайтларда, агар хотин бўп туғилсам, албатта гўянда бўлардим, униям даромади ёмонмас, деган ҳазили эсга тушарди.\nСаид Аҳмад билан Носир Фозилов муносабатлари – алоҳида мавзу. Садоқатли шогирди Неъмат Аминов беозор ҳазил қилса бирдан чивинлаб кетадиган одам, Носир аканинг ўта қалтис гапларига ҳам чидарди. Носир Фозиловнинг феъли эса ҳаммага маълум – тўғрисўз, гап келса отасини ҳам аямайди. Рости, кулги-мутойиба бобида Саид Аҳмад домланинг ягона кушандаси ҳам Носир ака эди. Шу боис, Носир Фозилов ака суҳбатга аралашса, Саид Аҳмад домла бирдан ҳушёр тортар, Чимкент, Туркистон тарафларни, хусусан, Қорачиқни (Носир ака туғилган ва сал бебошвоқ бўлиб ўсган масканнинг номи шундай эди) бирров суриштириб, Яссавий авлодлари, хусусан, Носир Фозиловга ҳам муҳаббати баланд эканини йўл–йўлакай қистириб ўтарди.\nТан олишим керак, мен жойда мемуар жанри қонун-қоидаларига қўпол бузиб, суҳбат бежоғига андак ўзимдан ҳам қўшиб-чатдим, лекин сўз оҳанги билан мазмуни айни шундай кечгани аниқ.\nНосир акани мақтаганида муқаррар тарзда “залатой” сўзини қўлларди. Бугун қадар эсласам маза қиламан: ичида Носир аканинг заҳарли тилидан чўчиб турарди-ю, лекин суҳбатдошининг “золотой” (тилло) одамлигини эслатиш баробарида соч ранги баҳонасида чандиб қолишдан ўзини тиёлмасди.\nНосир аканинг оқ-қизил юзи ва унниққан мис тусидаги сочи ҳақида тўқилган яна бир маҳобат шуки, гўё Саид Аҳмад домла йўлда кетаётиб мошина тезлигини меъёрдан оширган чоғида мелиса ҳуштак чалиб тўхтатибди. Шошяпмиз, дебди Саид Аҳмад, қара, укамиз сариққа чалиниб қопти... Мелиса мошина ичига тикилиброқ қараса, орқа ўриндиқда Носир Фозилов ўтирганмиш. Э, тезроқ ҳайданг, ока, дебди у қўлини шапкасининг кезагига қўйиб, касални сал ўтказиб юборган экансизлар...\nБу – эски, энг кўп ёзилган латифа. Менга ёқадиган бошқа бир латифа бор. Аслида латифа ҳам эмас, бўлиб ўтган воқеа.\nАйни пахта мавсуми. Боз устига, ёзувчиларнинг эски ва ёмон раиси кетиб, ўрнига янги ва яхши раис келган қизғин пайтлар.\nЁдингизда бўлса, ўша замон газетларида деярли ҳар куни “Ёзувчилар пахта далаларида”, “Рассомлар пахтакорлар ҳузурида” деган қулоч-қулоч мақолалар чиқарди. Пахта даласига қатнашда Назир Сафаров, Йўлдош Шамшаров, Иброҳим Раҳимнинг олдига тушадигани йўқ эди. Янги раис уларни батамом мот қилмоқчи бўлдими, ишқилиб, ёзувчиларни ёппасига пахта даласига олиб чиқадиган бўлди. Ичига ёзувчию шоир солинган икки баҳайбат автобус, иккита – тепасига чироқ ва радиокарнай таққан – гаичиларнинг мошинаси, бири – олдинда, униси – ортда, асосий тўп изидан тушган турли газетчилар, киночилар, радио ва телевизион мухбирлари минган яна бир карвон...\nХуллас, мезбонлардан бошқа ҳаммага байрам. Лекин мезбон дегани ҳам унчалик сир бой бермайди. Райком ҳам, райисполком ҳам шу ерда – доно сиёсат ва тўкин турмушга баралла ҳамд айтиб туришибди. Фақат хўжалик раиси ташвишли кўринади. Лекин уни ҳам тушуниш мумкин, далада айни иш қизиган пайтда икки–уч сўқим сўйиб, катта дастурхон тузаш, тергани ярим арава пахта-ю, нақ бир маҳалла бўлиб келган бекорчиларга росмана тўй қилиб бериш осонмас...\nМанзаранинг давоми шуки, ёзувчию шоирлар этак тутиб, номига бўлса ҳам пахтазор оралади. Озгина пахта терилгач, ҳамма қад ростлади. Сал олдинроқда пахта тераётган раисга қаради. Етар, қўшга қайтайлик, деган ишораи имдод кутди. Лекин раиснинг ғирромга тоби йўқ, эгатдан бош кўтармай, пахтасини тераверди... Қолаверса, бош теримчининг ёнида – кимсан Саид Аҳмад. У ҳам этак тутган. Гоҳ раиснинг сўлидаги эгатда, гоҳ ростидаги эгатда... қизиқ–қизиқ ҳангомалар аралаш, унга ошкора хушомад қилиб кетяпти. Раисга ҳам ёқади шекилли, аҳён–аҳёнда завқ билан “...э, аннасини!..” дея хитоб қилиб қўяди...\nТушлик олдидан ҳамма даладан чиқиб, тарози бошига келди. Кимдир уч, кимдир беш, яна биров ўн кило пахта топширди. Раиснинг этагидан тўкилган пахта вазни ҳаммага ўрнак бўладиган – ўн килодан ошиқ. Биргина ардоқли ёзувчимиз Саид Аҳмад, ёнида – пучак этак, четроқда одоб сақлаб ўтирди. Тарозибон ёнида турган Носир Фозилов бутун жамоага эшиттириб, Саид Аҳмадга дашном берди:\n–Уят эмасми, оқсоқол!? Терган пахтангиз раиснинг кетига қўйишга ҳам етмайди–ку?!\nСаид Аҳмад бундай беадабликни кутмаган экан, ночор аҳволда қолди. Индамай қўя қолса, улус орасида Носир Фозилов Саид Аҳмадни мот қилибди, деган мутлақо кераксиз гаплар урчиб кетади. Жавоб қилай деса, неча соатдирки янги раисга ёқиш учун ўлиб-тирилди, энди орани қалин қилиб олганида... Йўқ, бари бир, Саид Аҳмад чидолмади. Енгилибди, деган иснодга қолишни истамади. Бир марта гапдан қолса хонумони куядигандай, гўё шай турган милтиқни олдию нобакор Носир Фозиловни, унга қўшиб янги раисни, аниқроғи – ўзининг жамики тамаю илинжларини ҳам шартта отиб ташлади:\n–Бекорларингни айтибсан, Носир, биззи раисимиз... мутлақо артмайдилар!..\nСаид Аҳмад билан суҳбати соз тушган бошқа ёзувчилар ҳам кўп эди. Адҳам Ҳамдам, Худойберди Тўхтабоев, Эркин Воҳидов, Ўлмас Умарбеков, Фарҳод Мусажонов, Ўткир Ҳошимов, Учқун Назаров, Йўлдош Сулаймон... Кўпроқ шулар билан сайру саёҳат қиларди.\nЮртнинг Саид Аҳмад бормаган бурчаги қолмаган ҳисоб. У айниқса Фарғона водийсини кўп кезган. Бу тарафи Қайроққум соҳилларию Конибодом музофотидан бошлаб, у ёғи – Ўш вилояти қадар... ўнлаб шаҳару шаҳарчалар, юзлаб қишлоқларни ном–баном санаб бериши мумкин эди. Атай ўрганмагани тайин, лекин водийдаги барча шева ва лаҳжалардан яхши хабардор эди, қайда не урфу одат бор, қайда не анъана бор – ҳамма-ҳаммасини биларди.\nЎта кузатувчан эди, кўрган ёки эшитган тафсилотини ёдда қаттиқ тутар ва кейин ўз жойида, ўз вақтида ёзганларига сингдириб юборар эди. Саид Аҳмад билган, сўзда ёки ёзувда ишлатган мақоллар, иборалар, турли киноя, истеҳзо, кесатиқларнинг ўзи бир дунё.\nЭнг муҳими – ёзувчи Саид Аҳмаднинг ўзи ҳам, қаҳрамонлари ҳам – жонли халқ тилида гапиради. Тасвиру тавсиф асносида ҳар бир қаҳрамонига унинг ва фақат унинг ўзига мос сўз ва оҳангларни улашиб боради, натижа ўлароқ – бири иккинчисига ўхшамайдиган характерлар юзага келади ва улар айни ўхшамаслиги билан китобхон кўнглида муқим яшаб қолади.\nСаид Аҳмаднинг саёҳат чоғидаги бедорликлари ҳам чўпчакка айланиб кетган. Бир ўзи киприк қоқмай ўтиришдан зериккан пайтида ширин туш кўраётган шерикларидан бирини секин туртиб сўраркан: “Яхши ухлаяпсанми, болам?”\nОқсоқолнинг энг машҳур саволи Олтариққами, Яйпангами, ишқилиб, водийнинг гўзал гўшаларидан бирига меҳмон тушган чоғларида, узоқ суҳбатлардан ҳориб уйқуга кетган Эркин Воҳидовни туртиб сўрагани: “Анув...Клара Цеткин дегани... нечанчи йилда туғилган эди, Эркин?..”\nТабиийки, ақли соғ одамнинг бирортаси ҳам Клара Цеткин туғилган йилни билмайди. Лекин унинг ёнида яна бир Роза Люксембург деган дугонаси бўлганини эслашинг тайин. Кейин хаёл жинслар тенглиги, хотин–қиз озодлиги масаласига қараб оғади... ундан кейин лоп этиб 8 март мавзуси ўртага тушади... Хуллас, уйқу ҳаром бўлиб, Цеткин билан Люксембургнинг, уларга қўшиб Инесса Арманднинг ҳам гўрига ғишт қалаб, хона четида “беозор” илжайиб ўтирган Саид Аҳмад домланинг ёнига бориб, бирга бедорлик қилишга мажбурсан...\nБиз Саид Аҳмадни яхши кўрардик. Сал кўрмасак соғиниб қолардик. Айни чоқда, биз унинг ўта ихлосманд шогирдлари эдик, деб айтсам ёлғон бўлади. Домла ҳам бизнинг том маънода эргашувчи эмаслигимизни яхши биларди, лекин бирор замонда, кўрган мактабларинг бошқа, деб кўксимиздан итарган эмас, аксинча – мудом ўзига яқин олиб гаплашарди, жўяли маслаҳат ва ёрдамини аямасди.\nТенгқурларимиздан Тоғай Муродни кўпроқ ёқтирарди, итфеъл бўлсаям шу бола ҳаммангдан яхши ёзади, деб мақтаб юрарди. Назаримда, у сўз ва оҳангдаги ўзи орзу қилган ва балки етолмаган недир сарбаст ва баланд пардаларни Тоғай Мурод асарларидан топгандай эди. Дарҳақиқат, Тоғай Мурод дўстимиз шамолдай эркин эди – кўнглида борини ёзарди, ёзганда ҳам яйраб ёзарди.\nБиз Тоғай Мурод яхши ёзишини тан олардик. Ҳаммамиздан яхши ёзиши масаласига келсак, ошнамиз қўллаган услублар бизга ёт бўлиб, унинг “адабий мактаби” доирасида бошқалардан илғор эканига мутлақо эътирозимиз йўқ эди...\nДомланинг ҳақиқий шогирдлари деб Анвар Муқимов билан Неъмат Аминовни билиш керак. Ҳар ҳолда шу икковига алоҳида меҳр қўйиб, қаттиқ ишониб, бирини Фарғонадан, иккинчисини Бухородан Тошкентга кўчиб келишга ташвиқот қилгани рост. Афсуски, Анвар ака пойтахт ҳавосига чидолмади – яна қишлоғига қайтиб кетди, ўқитувчилар газетига мухбир тушди ва қолган умри шу кераксиз ишга исроф бўлди. Неъмат ака эса Тошкентда муқим бўлиб қолди.\nСаид Аҳмад синчи эди. Атрофида юрган ёзувчиларнинг имкон даражасини, ўз тили билан айтганда, кимнинг неча пуллик тош эканини, яхши биларди. Завқсиз қора меҳнат қилиб, тинимсиз сўз тизишу жумла тузиш эвазига ёзувчи номини орттирган одамларни менсимасди.\nСўзга меҳр қўйиб, адабиёт остонасида тентираб юрганимизда бошимизни силаб, йўл кўрсатган, озу кўп далда берган инсонлардан бири Саид Аҳмад домла эди.\nҚўлимиздан бирор иш келдими-келмадими – буниси ёлғиз худога аён. Лекин ҳаракат қилганимиз, недир янги оҳанглар, янгироқ йўллар ахтарганимиз рост.\nОлти йилдирки, Саид Аҳмад орамизда йўқ. Айниқса қизғин адабий давраларда домламизнинг ўрни жуда-жуда билинади. Кўнгилнинг, наинки кўнгил, шаҳарнинг, юртнинг ҳам бир буржи бўшаб қолгандай...


121 ёшли фарғоналик Ҳувайда ая узоқ умр кўриш сирларини маълум қилди\n18:06 / 24.05.2016\nМустақиллигимизнинг 25 йиллигига бағишлаб ўткизилаётган «Биз – буюк юрт фарзандларимиз!» шиори остидаги ёшлар фестивали доирасида "Ҳеч ким меҳр эътибордан четда қолмайди" лойиҳаси давомида Бувайда туманида истиқомат қилувчи Ҳувайда аянинг уйига тарғиботчилар, эл суйган санъаткорлар, шоирлар, ёш олимлар ташриф буюришди.\n1. 1895 йил Фарғона вилояти, Бувайда туманида туғилган.\n2. 7 нафар фарзанди, 36 невараси, 68 чевараси бор.\n3. Онахоннинг энг кичик ўғли 1961 йил. Энг катта фарзанди 1932 йил.\n4. Онахон Фарғона канали қурилишида хизмат қилган. Канал қурилишида ишлаётган ишчиларга энг оғир ишни бўйнига олиб, сувчилик қилган, уларни ичимлик суви билан таъминлаган.\n6. Онахондан узоқ яшашингизни сири нимада деб сўраганимизда, “тишим бутунлигидан бошлаб, фақат қотган нон еганман, юмшоқ нон умуман еманглар” деб жавоб берди.\n7. Ҳувайда она умуман чой ичмаганлар, ҳозиргача қайнатилган сувни оз-оздан ичади.\n8. Онахон жуда тетик, самимий, ҳазул-ҳузул қилиб гаплашиб ўтиради, шеър айтиб беради. Қўлини бемалол кўтариб ўйинга ҳам тушади.\n9. Онахон бошидан ўтказган қийинчиликларни бемалол эслай олади ва ҳозирги яхши ҳаётнинг қадрига етишга чақиради. Болаларига, невараларига насиҳат қилади.\n10. «Аяжон, биз мустақиллигимизнинг 25 йиллиги арафасида келиб, сизнинг меҳмонингиз бўлдик, Худо хоҳласа, мустақиллигимизнинг 50 йиллик тўйида ҳам келиб, Сиздан хабар олиш насиб қилсин», десак, «Ҳа, болам, бемалол келаверинглар, мен анчадан буён шу ердаман» деб ҳазил-ҳузул қилиб кулди.\nВидеолавҳани Бунёдкор ёшлар телеклуби оператори Аҳрор Олимжонов тайёрлаган.\nҲусанбой Убайдуллаев kun.uz сайти учун махсус.


Азиз Ибрагимов “Бухоро” йиғинига келиб қўшилади » Скачать музыку бесплатно новинки музыки 2016-2017\nАзиз Ибрагимов “Бухоро” йиғинига келиб қўшилади\nКомментариев: 0 Просмотров: 193 Дата: 1-02-2016, 22:20 Хабарингиз бор, “Бухоро” жамоаси 22-31 январ кунлари янги мавсумга тайёргарлик доирасида пойтахтимизда йиғин ташкил этди. Аммо жамоа машғулотларида тажрибали футболчи Азиз Ибрагимов кўриниш бераётгани йўқ эди. Маҳоратли ярим ҳимоячи Прагада дам олиш баҳонасида бошқа жамоалардан тушаётган таклифларни ўрганиб чиқаётган эди. Олинган маълумотларга қараганда, тажрибали футболчи янги мавсумни ҳам айнан “Бухоро”да давом эттиришга қарор қилди. Бугун-эрта Ибрагимовнинг юртимизга қайтиб келиши кутилмоқда. “Бухоро” футболчилари 4 февралдан яна Тошкентда йиғилишади. Тўртинчи йиғинда Азиз Ибрагимов ҳам иштирок этади. - деб хабар бермоқда Stadion.uz нашри.


Самарқандда турмуш ўртоғининг 35 минг доллар пулига хонадон сотиб олиб, сўнг, уни у ердан суд қарори орқали чиқариб юборган шахс устидан жиноят иши очилди. Бу ҳақда ИИВ ҳузуридаги тергов департаменти маълум қилмоқда.\nҚайд этилишича, 2021 йил 20 январ куни 45 ёшли Д.У. (аёл киши) ИИБга ариза билан мурожаат қилади. Аризада ёзилишича, аёлнинг шаръий турмуш ўртоғи 43 ёшли Ш.У. унинг ишончига кириб 2012 йил 21 августда Самарқанд шаҳар Буюк Ипак Йўли кўчасида жойлашган хонадонлардан бирини кейинчалик Д.У.нинг номига ўтказиб беришни ваъда қилиб ёш оилаларга бериладиган имтиёзли банк кредити асосида укаси Д.У.нинг номига сотиб олади.\nШундан сўнг, Ш.У. аёлдан мазкур хонадон учун 2013 йилдан 2017 йилнинг декабр ойигача 35 минг АҚШ долларини олиб, банк кредитини тўлиқ ёпади. Қарз ёпилгандан сўнг, Ш.У. судга даъво аризаси билан мурожаат қилиб фуқаролик ишлари бўйича Самарқанд шаҳар судидан Д.У.ни мазкур хонадондан чиқартириш ҳақида қарорни олади ва аёлни хонадондан чиқариб юборади.\nТаъкидланишича, мазкур ҳолат юзасидан Самарқанд шаҳри бўйича ИИО ФМБ ҳузуридаги тергов бўлими томонидан жиноят кодексининг 168-моддаси 4-қисми «а» банди билан жиноят иши қўзғатилган. Ҳозирда тергов ҳаракатлари давом этмоқда.


Энг ғаройиб ва бетакрор кактуслар - Darakchi\nДУНЁ 27.03.2015, 17:38\nКўпчилигимизнинг компьютерларимиз олдида катта ёки кичик кактуслар туради. Олимларнинг фикрларига кўра, кактус компьютердан чиққан зарарли нурларни ўзига олади ва инсонниана шу зарарли нурлардан ҳимоялайди.\nАслида кактуслар дунёнинг кўплаб мамлакатларида қадрланади. Гуллайдиган турлари эса кенг етиштирилади. Декоратив, фойдали ўсимлик бўлиш билан бирга улар доривор ўсимлик сифатида ҳам ишлатилади. Баъзиларининг гуллари касалликлар учун дори ишлаб чиқаришда фойдаланилади.\nАслида кактуснинг ҳар қандай турини етиштириш, ўстириш қийин. Айниқса агар бу гуллайдиган кактус тури бўлса. Энг аввало кактусларнинг тури ва номланишини билиш лозим. Чунки ҳар бир тур алоҳида эътиборни талаб қилади. Бунинг учун кактуслар ҳақидаги маҳсус китоблар, қўлланмаларни харид қилиш мумкин.\nКактус сўзи лотин тилида кўп йиллик ўсимлик маъносини англатади. Аслида эса у қадимги грек тилидан олинган бўлиб, κάκτος – номаълум ўсимлик маъносини англатган. Улар асосан 4 та турга бўлинади. Афсоналарда айтилишича, ушбу ўсимликлар бундан 30-40 миллион йил аввал ҳам бўлган.\nКактусларнинг 50 000 дан ортиқ тури бўлиб, уларнинг ҳар бири турли йиллар оралиғида гулга киради. Бироқ шуни унутмаслик лозимки, кактуслар ичида гулламайдиганлари ҳам бор.\nКактусларни ўстиришда бир қанча қоидаларга амал қилиш лозим бўлади. Улар уй ёки ховлининг турли жойига кўчирилган вақтда одатда сўлиб ёки қуриб қолади. Чунки кактуслар жойдан жойга кўчишни ёқтирмайди. Шу сабабли унга алоҳида муқим бир жой ажратганингиз маъқул.\nГуллаш арафасида турган кактусларни офтобга қаратиб бўлмайди. Гуллар сўлиб, очилмай қўяди.\nКактусларнинг тагига доимий равишда сув қуйиш ярамайди. У сувни “хуш” кўрмайди. Агар тувак ичида ёки ер таркибида сув кўпайиб кетса, кактусларда чириш жараёни бошланади.\nЎта кам сув ичадиган кактуслар ҳам яхши ўсмайди. Алоҳида айтиш лозимки, одатда гуллайдиган кактусларни парвариш қилаётган инсонлар кактуснинг узоқ йиллардан бери гулламаётганидан шикоят қилишади. Бунинг асосий сабаби ё хонанинг ўта иссиқлигидан ёки унга етарли даражада сув қуйилмаганидандир.\nКактуслар ҳам бошқа ўсимликлар каби захарланиши, касалланиши мумкин. Шу сабабли айнан улар учун мўлжалланган ўғитлардан фойдаланиш, маҳсус тайёрланадиган дорилар билан уларни парваришлаш керак бўлади.\nҲовлида ўстириладиган аксарият кактусларни қишгача тувакларга ўтказиш тавсия этилади. Улар қишнинг совуқ кунларида нобуд бўлади.\nГуллайдиган кактусларнинг тури жуда ҳам кўп. Улар кактуснинг устки қисмидаги ранги, бўйи, гулларининг иси, туклари, игналари, гулларининг ҳажми, гулларининг ранги ва шакли билан фарқ қилади.\nБугун эътиборингизга гулловчи кактусларнинг турли суратларини ҳавола этамиз.


30 мая, 2021, 08:57\nТеги:Профессионалный бокс | АҚШ\nҚозоғистонлик боксчи рингга кўтарилди.\nПрофессионал бокснинг супер енгил (-63,5 кг) вазн тоифасида IBF йўналишида мажбурий даъвогарлик учун 4 боксчи турнири эълон қилинган. Бугун биринчи жанг ўтказилди. PBC компанияси томонидан ташкил этилган бокс оқшомида Сабриел Матиас (17-1, 17КО) қозоғистонлик Батир Жукембаевга (18-1, 14КО) қарши рингга кўтарилди.\nДастлабки раундларда Жукембаев жангни фаол бошлаганига қарамай, 6 ва 7-раундлар оғир зарбаларни йўллай олган Матиас рақибини қийин аҳволга солиб қўйди. Жукембаевнинг мураббийлари уни 9-раундга чиқишидан бош тортди. Шу тариқа 1-элиминатор жангида Матиас техник нокаут эвазига ғалаба қозонди.\n12 июнга белгиланган 2-саралаш баҳсида Луис Ритсон ва Херамиас Понсе ўзаро жанг қилади. Жанг ғолиби Матиасга қарши якуний элиминатор, шу билан биргаликда IBF жаҳон чемпионлик камари учун мажбурий давогар мақомига эга бўлиш учун куч синашади.\nЭслатиб ўтамиз, бу вазнда WBA, WBO, IBF, WBC чемпионлик камарлари британиялик Жош Тейлорга тегишли.


Меҳнатингиз зафарларга улансин! – Сурхон тонги\nБош саҳифа / Жамият / Меҳнатингиз зафарларга улансин!\nМеҳнатингиз зафарларга улансин!\nАвгуст 4, 2018\tЖамият Изоҳ қолдириш 722 Кўрилди\nТемир йўллар — мамлакатимиз иқтисодиётининг қон томирларидир. Мамлакатимизнинг ишлаб чиқариш ва экспорт салоҳиятининг ошишида соҳанинг замон талаблари даражасида ташкил этилиши ниҳоятда муҳим саналади. Мазкур тармоқни модернизация қилиш ва хизматлар сифатини янада ошириш мақсадида сўнгги йилларда кенг кўламли ислоҳотлар, муҳим чора-тадбирлар амалга оширилмоқда.\nМаълумки, йўловчиларнинг узоғини яқин, оғирини енгил қилишда, шунингдек, катта ҳажмдаги юкларни ўз манзилларига етказишда темир йўл хизматининг ўрни алоҳидадир.\nАйтиш жоизки, “Ўзбекистон темир йўллари” акциядорлик жамияти томонидан кўрсатилаётган хизматлар сифати йил сайин ортиб бормоқда. Яқин йилларда фойдаланишга топширилган “Тошғузор-Бойсун-Қумқўрғон” темир йўл линияси воҳамизни пойтахт ва вилоятлар билан боғлашда “олтин кўприк” бўлди. Бугун ушбу йўлларда электропоездлар қатнови йўлга қўйилиб, юқори унумдорликка эришилаяпти.\nЙўлингиз тушиб темир йўл вокзалига борсангиз, манзилларига шошаётган кўплаб йўловчиларни учратасиз. Сиз гувоҳи бўлаётган манзара деярли ҳар куни такрорланади. Негаки, кўплаб фуқароларимиз айнан темир йўл хизматларидан фойдаланишни афзал кўришаяпти. Айниқса, узоқ манзилларга бораётган йўловчилар хавфсиз, қатор қулайликларга эга ушбу транспорт хизматидан бениҳоя миннатдор. Айни пайтда вилоятимиз марказидаги Термиз темир йўл вокзалидан Тошкент, Андижон ва Қўнғирот шаҳарларига ҳамда Сариосиё ва Болдир бекатларига қатновлар амалга оширилмоқда. Албатта, яратилган бундай қулайликлардан нафақат халқимиз, балки хорижлик меҳмонлар ҳам мамнун бўлишаяпти. Агар рақамларга мурожаат қилинса, жорий йилнинг биринчи ярмида “Ўзтемирйўлйўловчи” акциядорлик жамияти Сурхондарё филиали томонидан 440 мингдан ортиқ йўловчи ўз манзилларига етказилганига гувоҳ бўлиш мумкин. Улар халқаро, маҳаллий ва шаҳарлараро йўналишларда бўлиб, бу кўрсаткич ўтган йил билан солиштирилганда, 29 минг 477 нафарга кўпдир.\n— Йўловчилар нафақат Термиздан, балки Қумқўрғон, Бойсун ва Дарбанд вокзали ҳамда Сариосиё, Денов, Шўрчи ва Жарқўрғон бекатларидан ҳам йўл чипталарини ҳарид қилиш имкониятига эга, — дейди “Ўзтемирйўлйўловчи” акциядорлик жамияти Сурхондарё филиали бошлиғи Элёр Набиев. — Яқинда Шеробод темир йўл бекатида ҳам шундай қулайлик яратилади. Қайд этиш ўринлики, ҳозирда Термиз ва Дарбанд вокзалларида йўловчиларга юқори даражада хизмат кўрсатувчи заллар, буфет, дам олиш, она ва болалар хоналари, юк сақлаш бўлимлари фаолият кўрсатмоқда.\nБойсун темир йўл вокзалида таъмирлаш ишлари олиб борилмоқда. Келгусида бу ерда замонавий талаблар доирасида хизмат кўрсатиш янада яхшиланади. Аҳил жамоамиз эл хизматига доимо камарбаста. Уларга муносиб иш шароитларини яратиш ва ижтимоий қўллаб-қувватлаш учун барча имкониятларни ишга солганмиз. Бошланғич касаба уюшма қўмитаси тавсияси асосида ходимларнинг саломатлигини тиклаш учун йил бошидан 33 миллион сўм миқдорида моддий ёрдам пуллари ажратилиб, сўлим “Чимён”, “Назарбек” сиҳатгоҳларига йўлланмалар берилаяпти. Шунингдек, ишчи-ходимларнинг 12 нафар фарзанди ёзги таътилда “Қибрай” болалар оромгоҳида дам олиб қайтишди. Энг муҳими, ходимларнинг ишга бўлган масъулияти юқори.\nТермиз минтақавий темир йўл узели ва унга қарашли корхоналар томонидан ҳам юк ташиш хизматларини ташкил этишда намунали ишлар олиб борилмоқда. Туну кун темир йўлларимиз орқали маҳаллий ва хорижий давлатларнинг юклари ташилиб, улар ўз вақтида манзилларига етказилаяпти. Қувонарлиси, “Оқработ—Термиз” участкаларининг тўлиқ электрлаштирилиши натижасида жорий йилнинг 9 январида Термизга биринчи электропоезд қатнови амалга оширилди.\n— Эндиликда юкларни иқтисодий тежамкор электропоездларда ташиш имконияти пайдо бўлди, — дейди Термиз минтақавий темир йўл узели бошлиғи Одил Аҳмедов. — Электрлаштириш ишларининг якунланиши натижасида поездларни тортишга ишлатиладиган дизель ёнилғиси сарфи 58,4 фоизга қисқарди. Жорий йилнинг ўтган 6 ойида юк айланмаси 596,6 миллион тонна-километр неттога бажарилди. Бу ўтган йилга нисбатан 107,4 фоизни ташкил этмоқда. “Ғалаба — Амузанг” темир йўл участкасининг тикланиши билан қўшни Тожикистон Республикасига ва ушбу давлатдан вилоятимизга ўтадиган юк ҳажми 29729 тоннага етиб, юк айланмаси 1,2 миллион тонна-километр ни ташкил этди. Истиқболда Шеробод цемент заводи ва Шарғун кўмир кони маҳсулотларини экспорт қилишда ҳам узелимиз корхоналари томонидан муносиб хизмат кўрсатилади. Бу эса вилоятимиз иқтисодиётига темирйўлчилар қўшадиган ҳиссадир. Катта авлоднинг ишини ёшларимиз давом эттиради. Шу маънода “Ўзбекистон темир йўллари” акциадорлик жамияти йўлланмасига асосан Тошкент темир йўл муҳандислари институти, Тошкент ва Самарқанд темир йўл транспорти касб-ҳунар коллежларини тамомлаган 101 нафар ёш мутахассисларни ишга қабул қилмоқдамиз. Уларга кўп йиллик иш тажрибасига эга ходимлар масъул сифатида бириктирилмоқда. Ходимларимизнинг ижтимоий муҳофазаси — доимий эътиборимизда. Уларга мамлакатимиздаги турли сиҳатгоҳларга йўлланмалар берилиб, саломатликлари тикланмоқда. Темирйўлчилар касб байрами арафасида ходимлар ўртасида спорт соғломлаштириш мусобақалари ўтказилди. Ғолиб жамоалар ва иштирокчилар совғалар билан тақдирланди. Шунингдек, меҳнатда алоҳида ўрнак кўрсатган ходимларимизга бошланғич касаба уюшмасининг қимматбаҳо совғалари тақдим этилди. Бир сўз билан айтганда, барча ҳамкасбларимиз байрамни юқори кайфиятда қаршиламоқдалар.\nЭртага касб байрамини нишонлаётган мамлакатимиз темирйўлчиларини биз ҳам самимий табриклаб, масъулиятли ишларида зафарлар тилаймиз. Байрамингиз муборак, азиз темирйўлчилар!\nОлдинги Билиб қўйган яхши\nКейинги Ўзбекистон – имкониятлар диёри


Бу йили муборак Рамазон ойида кўҳна Самарқандда 115 та масжидда хатми Қуръон ўтказилмоқда. Уларда 129 нафар ҳофизи Қуръонлар Аллоҳ таолонинг Каломини бошидан охиригача ўқиб бермоқдалар. Куни кеча ўн беш кунликка мўлжалланган 45 та масжидда хатмоналар бўлиб ўтди.\nХатмона кечасига ташриф буюрган уламолар, бош имом-хатиблар жамоатга мунаввар суҳбатлар қилиб бермоқдалар. Чин ихлос билан Каломуллоҳга сомеъ бўлган намозхонлар хатми Қуръондан сўнг қилинадиган дуоларнинг ижобатидан умид қилган ҳолда, ибодатларнинг бекаму кўст қабул бўлиши, тинчлик-офият, файзу-барака ва хатоларни мағфират этилишини сўраб дуоларда бўлдилар.\nДругие материалы в этой категории: « Рамазон-бу имкониятлар ойи\tТошкент шаҳридаги 24 май кунидаги хатмоналар »


09:50 / 25.12.2021 | Zuhriddin | 468\nАссалому алайкум! Ман намоз ўқийман, негадир қазо кўп қиламан вақтда ўқиёлмиман тилимда бор амал қилалмиман иймоним жуда суст нима маслаҳат берасиз? Гуноҳим кўп тушкунликка тушиб қоламан сиқилиб бу йўлдан қандай чиқиб кетай?\n– Ва алайкум ассалом! Намоз диннинг устунидир. Қиёмат куни энг биринчи бўлиб сўраладиган амалдир. Агар бундан яхши ўтса қолганлари ҳам яхши бўлади. Агар нуқсонли, ёки умуман ўқимаган бўлса аҳволи тангдир. Сиз намозни доим жамоат билан масжидда ўз вақтида ўқишга интилинг. Бомдод ва хуфтон намозларига алоҳила эҳтимом қилинг. Жамоат билан намоз ўқишда кишининг руҳиятиги катта таъсирлар бор. Қазо намозларни ҳам барчасини етказиб олинг. Гуноҳишлардан тийилиш учун Аллоҳ таолодан сидқи-дилдан сўранг. У зот қалбингиздаги ўзига бўлган муҳаббат, гуноҳга бўлган нафрат, нафси олдида ожизлик ҳиссини кўрса албатта бундан қутқаради. Гуноҳларингизнинг кўплиги сизни ноумидликка туширмасин. Аллоҳ таоло тавбаи насуҳ қилган бандасининг барча гуноҳларини кечиради, магарам ширк келтирмаса бас.\nعَنْ أَبِي هُرَيْرَةَ رَضِي اللهُ عَنْهُ أَنَّ رَسُولَ اللهِ صَلَّى اللهُ عَلَيْهِ وَسَلَّمَ قَالَ: وَالَّذِي نَفْسِي بِيَدِهِ لَوْ لَمْ تُذْنِبُوا لَذَهَبَ اللهُ بِكُمْ وَلَجَاءَ بِقَوْمٍ يُذْنِبُونَ فَيَسْتَغْفِرُونَ اللهَ فَيَغْفِرُ لَهُمْ. رَوَاهُ مُسْلِمٌ وَالتِّرْمِذِيُّ\n«Нафсим қўлида бўлган Зот ила қасамки, агар гуноҳ қилмасангиз, Аллоҳ сизларни кетказиб, ўрнингизга гуноҳ қилиб, истиғфор айтадиган бир қавмни келтирур ва уларни мағфират қилур», дедилар».\nГуноҳ содир этмаган банда бўлиши мумкин эмас. Зотан, Аллоҳ таоло инсон зотининг фаришта бўлишини исатаган эмас. Фаришталаргина гуноҳ қилмайдиган маъсум бандалардир. Ожиз банда доимо гуноҳ қилиш эҳтимоли остида яшайди. Шунинг учун банда доимий равишда истиғфор айтиб туриши лозим. Ана ўшанда банданинг синиқлиги ва Аллоҳ таолонинг афв ва мағфирати намоён бўлади.\nАммо зинҳор-базинҳор ушбу ҳадиси шарифдан гуноҳ қилишга даъват маъносини тушунмаслик керак. Бу ҳадисда инсон зоти маъсумликни даъво қилиши дуруст эмаслиги, гуноҳ содир этиши табиатида борлигини тан олиши лозимлиги баён қилинмоқда. Шу билан бирга, бандадан гуноҳ содир бўлганда ноумид бўлмасдан, тавбага шошилиши зарурлиги уқтирилмоқда. Валлоҳу аълам!\nХаёлан тассавур қилиб намоз ўқиш\nОдат бўлиб қолган гуноҳлар ҳақида...


Ва ниҳоят! Халқаро донорлар роҳинжаларга ёрдам беради\nКасалланганлар сони 63 519 687\nСоғайганлар сони 43 914 251\nВафот этганлар 1 472 556\nХалқаро донорлар қочқинга айланган юз минглаб роҳинжага 600 миллион долларга яқин ёрдам ажратади.\nБу ҳақда “Ал-Жазира”га таянган ҳолда "azon.uz" хабар бермоқда .\nБМТнинг Қочқинлар ишлари бўйича агентлиги пайшанба куни ўтказган виртуал видеоконференцияда АҚШ қарийб 200 миллион доллар, Европа Иттифоқи 113 миллион, Британия эса 60 миллион долларга яқин ёрдам ажратишга ваъда берган. Хайрияга бошқа бир қатор давлатлар ҳам ўз ҳиссаларини қўшади, Россия ва Хитой эса бу кампанияга қўшилишни истамади.\nБМТнинг Қочқинлар ишлари бўйича олий комиссарининг айтишича, “халқаро ҳамжамият гуманитар ёрдамга содиқлигини намоён этди ва жами 597 миллион доллар йиғиб берадиган бўлди”.\n2017 йилнинг августида Мьянмада бошланган қирғинлар туфайли 730 мингдан зиёд мусулмон роҳинжалар қўшни Бангладешга қочиб ўтган. БМТ экспертлари Мьянма армиясининг қирғиндан кўзлаган мақсади геноцид бўлган деган хулосага келган.\nКиритилди: 04:30 24.10.2020. Ўқилди: 799 марта. Фикрлар сони: 0 та.


«Назира» — 1944—2007-йилларда яшаб ўтган қашқадарёлик...\nОнамнинг «Бундан баттари бўлиши мумкин эди; ўлимдан бошқанинг имкони бор», деган гапларини доим ёдимда сақлайман.\n29.12.2017 00:10 0 1936\n«Назира» филмининг премераси\nШу йилнинг 19 декабр куни режиссёр Жаҳонгир Қосимов суратга олган «Назира» филмининг премерасига бориш насиб қилди. Филмни раҳматли Назира Шодмонованинг ўғли молиялаштирган.\nФилм 1944—2007-йилларда яшаб ўтган қашқадарёлик биринчи тадбиркор аёл Назира Шодмонованинг ҳаёт йўлига бағишланган. У шўролар даври, Иккинчи жаҳон уруши йилларида дунёга келади. Ўсмирлиги эса пахта далаларида ўтади. Ҳаётнинг аччиқ зарбаларига дош берган, қийинчиликларни ўзгача матонат билан шахдам босиб ўтган ўн фарзанднинг онаси мустақил Ўзбекистоннинг илк тадбиркор аёлларидан бирига айланди.\nАёлларнинг оиладаги қадр(сизлиг)и, жамият иллатлари, давлат органларидаги «каламушлар» айнан Назира опа ҳаётлик вақтини тасвирласа-да, гўёки буларнинг барчаси бугун ҳам долзарбдай.\nНазира опа, сўзсиз, ёш аёл-қизлар учун шижоат тимсоли бўлишга лойиқ инсон бўлган эканлар. Филм мазмуни томошабинни, айниқса, аёлларни «шундай йўл тутса бўларкан-ку!» – дейишга мажбурлайди.\nФилмни кўриб йиғладим. Бир эмас, беш-олти маротаба. Филм бошидан охиригача унинг яратилишига сабабчи бўлган Назира опанинг ўғли хаёлимдан кетмади. Залдагилар премера олдидан ҳам олқишлаб, унга ўз миннатдорчиликларини билдиришди. Филм тугаганидан сўнг шахсан бориб унга раҳмат айтгим келди. Бутун томошабинлар, айниқса, аёл-томошабинлар номидан.\nБизнинг заминда шундай тадбиркор аёл-раҳбарлар яшаб, шунчаки яшаб эмас, курашиб яшаб ўтганларидан биз фахрланишимиз керак. Ва бундай аёлларнинг биографик ҳикоялари кўплаб яратилишидан умидворман.\nФилмда ўзим илғаган айрим камчиликларни айтиб ўтмасам бўлмайди. Титрдаги баъзи ёзувлар лотин алифбосида кетган; кадрда у вақтда ишлаб чиқаришда бўлмаган автомобиллар кўринади; терговчи хонасида у вақтда бундай форматда мавжуд бўлмаган харита ва шу каби майда деталлар. Бир гап билан «буларни бартараф қилиш эвазига филм чиқарилмаслиги хавфи бўлган бўлса», — розиман деб қўявердим.\nБеш баҳо! Назира опанинг ёшлигини ўйнаган актрисадан бундай образни қойилмақом ижро эта олишини кутмагандим. Йиғлатди. Бошқа актёр ва актрисалар ҳам шундай таассурот қолдирдики, уларнинг ўрнида бошқаларни тасаввур қила олмайсиз. Айниқса тадбиркор Назира опани!\nЎзбек киносига 13 йил аввал тушган эканман. Ўша-ўша — қарсакка зиқнамиз; лекин филм пайтида баланд овозда лаққиллашиб ўтиришлар, телефонда бемалол суҳбат қуриб ўтиришлар бу даражада, деб ўйламаган эдим. Уларга раҳмим келди. Бу филм икки хил аср, бир неча эпохани айтиб, тасвирлаб бераётган дурдона бўлса-ю, унга қулоқ солишмаса!\nТарихсиз келажак йўқ. Албатта бориб кўринглар, айниқса, ёшлар!\nҚаерда: Алишер Навоий номидаги кино саройи\nфилм «Назира» тадбиркор аёл Жаҳонгир Қосимов Назира Шодмонова премера\nМаданият 13/03, 22:25


Барселонадаги теракт ва Каталониянинг Альканар шаҳридаги портлашлар ўзаро боғланган бўлиши мумкин\n08:18 / 18.08.2017\nКаталония полицияси Каталониянинг Таррагон вилоятида жойлашган Альканар шаҳридаги портлашлар Барселонадаги терактлар билан боғланган бўлиши мумкинлигини истисно қилмаяпти. Бу ҳақда полиция бошлиғи Хосеп Луис Траперо маълум қилди.\nАльканардаги биринчи портлаш 17 август тонгда юз берган. Оқибатда уйлардан бири тўлиқ вайрон бўлган. Унинг ичида икки киши бўлган, улардан бири ҳалок бўлган, иккинчиси жароҳат олган. Маълум қилинишича, портлаш зарбасидан яқин атрофдаги уйларда яшаган яна 6 киши яраланган. Улар орасида Франция, Италия, Марокаш ва Испания фуқаролари бўлган.\nМаҳаллий ОАВ дастлаб портлаш нарколабораторияда содир бўлганини, унга газ сизиб чиқиши сабаб бўлганини тахмин қилишган.\nШу куннинг ўзида шу ҳудуднинг ўзида яна битта портлаш содир бўлган. TV3 телеканалининг маълум қилишича, оқибатда бир неча полициячи жароҳат олган. Воқеа тафсилотлари келтирилмаган.\nКейинроқ айнан Альканарда полиция Барселонадаги терактда гумон қилинган бир кишини қўлга олган. Тахмин қилинишича, портлаш содир бўлган уйда яшовчилар қўлбола бомба тайёрламоқчи бўлишган.\nШу сабабли тергов ушбу икки ҳолатни бир-бири билан боғламоқда.\nБарселона теракт Альканар


Тожикистондаги меҳрибонлик уйлари ижтимоий етимларни қабул қилмайди\nКушониён туманида истиқомат қилувчи 40 ёшли Гулсумда ўз турар жойи йўқ, у ўз отасининг уйида яшашга мажбур. Бир неча йил олдин ноиложликдан фарзандларини Жалолиддин Балхий туманидаги интернат уйига берганди.\nШу йил ёзда болалар ёзги таътилни ўтказиш учун бобосининг уйига келишди ва шу ерда қолиб кетишлари мумкин: Гулсумга интернатдан қўнғироқ қилишиб унинг оиласи ёрдамга муҳтож бўлмагани учун болалари қайта қабул қилинмаслиги ҳақида айтишди. Унинг сўзларига кўра, ўз фарзандларини интернат уйларига тарбиялаш учун берган бошқа ёлғиз оналарга ҳам худди шундай дейишган. Халқ таълими вазирлиги қарори асосида жорий йил июль ойидан бошлаб интернат уйларида фақат чин етимлар қолади.\nХатлон вилояти таълим бошқармаси ходими Сафар Давлатнинг 8 август куни маълум қилишича, ушбу қарор охирги пайтларда кўплаб ота-оналар ўз фарзандларини мустақил тарбиялашни хоҳламай, бу масъулиятни давлат зиммасига ўтказиб юбораётгани учун қабул қилинган.\nЖалолиддин Балхий туманидаги етимхона директори Ражаб Шокировнинг айтишига кўра, 254 тарбияланувчидан 113 нафари ўз уйлари ёки ота-онасининг уйларига қайтишлари керак. “Айримлар яхши шароитларда яшамоқда, ажрашганлар эса алиментлар ва кўмак олишаяпти ҳамда ёрдамга муҳтож деб ҳисобланмайди”, - деди Шокиров.\nКўплаб ёлғиз оналарни бу янгилик кутилмаганда ғафлатда қолдирди. Жалолиддин Балхий туманида яшайдиган Нозаниннинг сўзларига қараганда, унинг собиқ эри Россияга ишлаш учун кетган, у ундан алимент олмайди. “Мен ноиложликдан ўз қизимни интернатга берганман. Мен ўз фарзандимни боқа олмадим, таълим бера олмадим. Агар уни олиб кетишни сўрашса, нима қилишни билмайман”, - деди ушбу аёл.\nТожикистонда мавжуд 77 та интернат уйида 46 мингдан зиёд болалар тарбияланади.


Военкоматлар абитуриентларни армияга боришга мажбурламоқда\nЎзбекистондаги Мудофаа ишлари бошқарма (военкомат)лари абитуриентларни бир ойлик ҳарбий хизмат бўйича шартнома тузишга мажбурламоқда. Озодлик манбаларига кўра, бир ойлик сафарбарлик чақируви резервидаги ҳарбий хизмат шартномасини имзоламаган абитуриентларга олийгоҳлар талаб қилаётган ҳужжат берилмаяпти. Амалдаги тартибга кўра, абитуриент йигитлар ўқиш давомида ҳарбий хизмати кечиктирилгани ҳақидаги маълумотномани олийгоҳга топширмаса, унинг ҳужжатлари қабул қилинмайди.\nФарғона вилоятида яшовчи исмини очиқламаётганимиз йигитга кўра, у яшаётган тумандаги Мудофаа ишлари бўлими уни бир ойлик сафарбарлик чақируви резервидаги ҳарбий хизмат шартномасини имзолашга мажбурлаяпти, акс ҳолда унинг ҳарбий хизматини кечиктирмаслик билан таҳдид қилинган:\n"Университетга военкоматда учётда турибди деган справка керак экан. Ўша олий ўқув юртига топширадиган документлар орасида шу ҳужжат ҳам бўлиши керак. Коллежни битирганимдан кейин олий ўқув юртига, университетга топшираман деб, военкоматга борганимда шунақа шарт қўйишдики, ё бир ойлик шартнома асосида борасан, пул тўлайсан деди. Ёки университетга ёзиб бермаймиз, дейишди. Каттароқ одам келса, ё бирорта амакиси, тоғаси каттароқ ишда ишласа, келиб ёздириб кетаяпти. Қолган оддий инсонларга беришмаяпти осонлик билан", деди фарғоналик йигит.\nОзодликка мурожаат қилган тошкентлик йигит ҳам мудофаа ишлари бўлимидан “Ҳарбий рўйхатдан ўтганлиги тўғрисида гувоҳнома”га ҳарбий хизматини кечиктириш борасидаги муҳрни бостира олмаётганидан шикоят қилди:\n“Ўқишга киришдан олдин отсрочка қилдиради-ку. Военкомат военний прописнойга ҳарбий хизматни кечиктириш ҳақида печать босиб бериши керак. Шунга военкоматга борсам, менга “Бир ойликка бориб келиш учун шартнома имзоласанг, сенга печать босиб бераман”. Бир ойлик армия 2 миллион 800 минг сўм. Шуни тўлаш ҳақидаги шартномага қўл қўймаганларга печать босиб бермаяпти”, дейди исмини очиқламасликни сўраган тошкентлик йигит.\nАбитуриент йигитнинг айтишича, унинг тенгдошлари бир ойлик ҳарбий хизматга бориш учун шартномани имзолашга мажбур бўлишмоқда:\n“Ҳамма абитуриентлар югуриб юрибди. Ўртоғим шартномага қўл қўйиб, 500 минг сўмини тўлабди. Энди ҳар ойда тўлаб бораркан. Унга печать босиб беришибди. Нимага, мен 27 ёшгача хоҳлаган вақтимда боришим мумкин-ку ахир, десам, эшитишни ҳам хоҳлашмади. Мен бир ойликка эмас, бир йилликка бормоқчиман. Уларга айтсам, “фақат бир ойликнинг шартномасини имзоласанг, печать босамиз”, дейишди. Ҳокимиятда ишлайдиган амакимнинг айтишича, ҳамма военкоматлар бир ойликка мажбурлаб одамларни тиқаяпти. Уларга план берилган экан. Бир ойликка қанча кўп одамни шартнома қилдиришса, уларга плюс бўлар экан. Отчётини кўпайтириш учун қилишаяпти”, деди тошкентлик йигит.\nТошкент шаҳар Мудофаа ишлари бошқармасининг ўзини таништирмаган мулозими абитуриент йигитлар дуч келаётган муаммони таъмагирлик билан боғлади:\n“Балки жойлардаги военкоматларнинг айримларида таъмагирлик қилиш ҳолатлари бўлаётгандир. Бу борада бизга ёзма ариза тушса, албатта ўрганамиз. Лекин коллежни битирган ҳар бир йигит ҳарбий хизматни ўташга мажбур. Агар прописнойи бўлмаса, институт қабул қилмайди. Коллежни биритгач, кимдир бир йилликка, кимдир бир ойликка боради. Бу ёшдагиларнинг 27 фоизи ҳарбий хизматга бориши лозим. Кейин ўқишга қабул қилинади. Тартиб шунақа қилиб қўйилди. Албатта соғлиги тўғри келиши лозим. Лекин ўқишга кирмоқчи бўлганлар ҳарбий хизматини кечиктириши мумкин. Бунга уларнинг ҳаққи бор”, деди Тошкент шаҳар Мудофаа ишлари бошқармаси мулозими.\nЎзбекистоннинг “Умумий ҳарбий мажбурият ва ҳарбий хизмат тўғрисида”ги қонунининг 21-моддасига кўра, ҳарбий чақирув ёшидаги йигит оилавий шароити, саломатлиги, ўқиши сабаб муддатли ҳарбий хизмат ва сафарбарлик чақируви резервидаги хизматга чақириш муддатини кечиктириши мумкин.\nМазкур қонунда қайд қилинишича, мактаблар, лицей ва коллежлар талабалари ҳамда олийгоҳларнинг кундузги бўлими талабалари ҳарбий хизматни ўқишни тамомлагунларига қадар кечиктириши мумкин.


ТИЛ ЎРГАНИШГА КЎМАКЛАШУВЧИ 5 ТА БЕПУЛ МОБИЛ ДАСТУР » Фаровон юрт\nТИЛ ЎРГАНИШГА КЎМАКЛАШУВЧИ 5 ТА БЕПУЛ МОБИЛ ДАСТУР\nОлдиндан очиғини айтиб қўя қолай: бирор-бир дастур сизни бирпасда таржимонга ёки тил билимдонига айлантириб ташламайди. Булар шунчаки ёрдамчилар, холос. Асосийси – сиздаги қобилият, ғайрат ва интилиш.\nТехнология ривожлангани сари ҳаётимизга чуқурроқ кириб боряпти, кўп ишларимизни осонлаштиряпти. Тил ўргатишга ихтисослашган дастурлар ҳам худди шундай. Масалан, электрон луғатларда бирор сўзни ёзсангиз, бир зумда маъносини чиқариб беради. Шу сўз қатнашган иборалар маъносини ҳам осонгина билиб оласиз.\nҲатто бошланғич синф ўқувчилари қўл телефони ишлатаётган бир пайтда унинг фойдали жиҳатларини ўрганиш ва бошқаларга ҳам ўргатиш зарур. Демак, тил ўрганишга кўмаклашувчи машҳур бепул мобил иловалар билан танишамиз. Бу дастурлардан самарали фойдаланиш учун камида рус ёки инглиз тилидан бохабар бўлишингиз керак. Бу тилларни мактаб, коллеж ёки олий ўқув юртида ўргангансиз. Агар ўша даврда текин ўрганмаган бўлсангиз, пул тўлаб қўшимча дарсга боришингизга тўғри келади.\nDuolingo (Android, iOS, Windows Phone тизимларида ишлайди)\nЭнг машҳур муаллим-дастурлардан бири. Бу мобил илова ёрдамида дунёнинг жуда кўп тилларини инглиз тили орқали ўрганишингиз мумкин. Инглиз ва олмон тилларини эса рус тили орқали ўрганиш имконига эгасиз. Грамматика қоидаларини ўрганиш, сўз бойлигини ошириш учун турли қизиқарли ўйинлар бор. Дастурга талаффузни яхшилаш учун ҳам кўплаб машқлар киритилган.\nБир пайтнинг ўзида битта профил орқали телефон, планшет ва сайтда Duolingo дан фойдаланиш мумкин.\nLinguaLeo (Android, iOS, Windows Phone)\nБу дастур рус тилини биладиганлар учун мўлжалланган. У орқали инглиз тилини ўрганишингиз мумкин. Бошқа кўплаб дастурлар каби ўргатиш услублари, мавзулар ва ўқиш тезлигини ўзингизга мослаб танлайсиз. Аудио ва видео материалларнинг катта захираси бор.\nLinguaLeo асосан бошловчилар ва болалар учун қулай. Унинг пулли бўлимлари ҳам бор. Бироқ бепул қисми орқали ҳам кўп имкониятларидан фойдаланиш мумкин.\nТил ўргатувчи ўйинларга берилиб кетиш кутилган натижага олиб келмайди. Тил ўрганиш қатъият, меҳнат ва луғат бойлигини доимий ошириб боришни талаб этади. Гап қурилишини, сўзларнинг талаффузини яхши билиш мумкин, лекин лексикангизни ривожлантирмасангиз, қанотсиз қуш ҳолига тушасиз.\nЧет тилини эгаллашнинг энг яхши усулларидан бири ўша тилдаги китоблар, мақолаларни ўқишдир. Бироқ тайёргарликсиз кишига бундай мутолаа жуда оғир туюлади. Шунинг учун фақат дастурлар билан чекланиб қолмай, ўрганувчиларнинг даражаларига мослаштирилган китоблар (adapted books)ни ўқиб боринг.\nБу дастур бир неча иловаларни ўз ичига олади. У орқали инглиз, олмон, француз, япон, испан, хитой, португал ва бошқа тилларни ўрганишингиз мумкин. “Сайёҳлар учун инглиз тили” деб аталган илова ҳам бўлиб, у сафарга отланганлар тез фурсатда инглизча сўзлай олишига кўмаклашади.\nДастурдан оффлайн ҳам фойдаланса бўлади. Имкониятларини кенгайтириш учун эса уни сотиб олиш керак.\nRosetta Course (Android, iOS)\nБу илова орқали кўп тилларни ўрганиш мумкин. Гапларнинг грамматик ва лексик қурилишини ўрганишда катта ёрдам беради. Қоидаларни ўқитиш эмас, амалда қўллаш орқали ўргатади.\nБошқа дастурлар каби Rosetta Courseнинг тўлиқ шакли пулли.\nБундан ташқари, Android ва iOS тизимларида ишлайдиган ўзбекча-русча, русча-ўзбекча, ўзбекча-инглизча, инглизча-ўзбекча ва бу учала тилга таржима қилувчи луғат-иловалар ҳам бор. Улар бошловчилар учун анча фойда беради.\nЯна бир муҳим гап: агар сиз рўйхатда кўрсатилмаган дастурдан фойдалансангиз ва у сизга қулай бўлса, энг яхши дастур – ана шу. Зарурат туғилса, бошқа мобил иловалар қатори юқорида саналган дастурларни ҳам синаб кўришингиз мумкин.\nAdmin. Жойлаштирган санаси: 12-04-2017, 17:11\nАсосий сахифа » Фойдали маслаҳатлар » ТИЛ ЎРГАНИШГА КЎМАКЛАШУВЧИ 5 ТА БЕПУЛ МОБИЛ ДАСТУР